
GYLDEN REGN 

Cjyldenregnen  saa  fin,  saa  fin 
fælder  over  Haven  sit  Flor  - 
Gyldenregnen  har  Bud  til  min  Sjæl, 
Bud  fra  en,  jeg  elsker  og  tror. 

Gyldenregn  ringed  Livet  ind, 
første  Gang  jeg  hørte  hans  Sang, 
Gyldenregn  over  alle  Skyr 
kimer  ind  vort  Gensyn  en  Gang! 


„Giv  mig  dine  Tanker! 
Kommer  da  Døden, 
og  det  lakker  mod  Nat, 
vil  jeg  lukke  mine  Øjne 
med  Bøn  for  din  Lykke 
og  føle,  at  jeg  følges 
af  den  dyreste  Skat: 
alle  dine  Tanker!" 

Ak,  I  unge  Dage, 
frydfyldte,  fagre, 
da  den  Sang  jeg  dig  skrev! 
Selv  jeg  maatte  lukke 


GYLDESREGS 


med  Graad  dine  Øjne, 
selv  føle,  Sorgen 
i  min  Hjærterod  rev  - 
Ak,  I  unge  Dage! 

Fattig  er  jeg  bleven. 
Hvad  kan  jeg  give 
det  Minde,  jeg  har  kært! 
Du  gav  dine  Tanker, 
intet  kan  jeg  give, 
der  mod  denne  Gave 
har  ringeste  Værd  - 
Fattig  er  jeg  bleven. 

Tag  mod  mine  Sange! 
Du  lyttede  saa  gærne, 
da  dit  Støvøje  saa  — 
nu  søger  de  at  naa  dig 
vide  over  Grænsen 
og  ude  over  Vidder, 
ingen  levende  naa  — 
Tag  mod  mine  Sange ! 

Gyldenregn,  kære, 

kaldte  jeg  dem  alle, 

for  det  Navn  gemmer  Sang! 

Gyldenregn  stod  i 
vor  første  lille  Have, 
blomstred  hvor  en  lille 
bitte  Vugge  fik  Gang  - 
Gyldenregn,  kære! 

Gyldenregns-Minder, 
hvisker  om  din  Gravhøj 
ved  Dag  og  ved  Nat  - 
Tænk,  naar  Du  dem  hører, 
paa  en,  som  bittert  savner, 
og  føl,  at  end  Du  følges 
af  den  dyreste  Skat: 
alle  mine  Tanker  — ! 

l  ÆBLEHAVEN 

Det  dufted  i  Æblehaven, 
der  dryssed  Blade  paa  Sti, 
hos  mig  gik  den,  jeg  elsker 
og  nynned  en  Melodi  - 

Jeg  kyssed  de  blomstrende  Grenes 
røde,  duftende  Rand, 
og  han,  som  mest  jeg  har  elsket, 
det  samme  gjorde  og  han!  - 

Ryddet  er  Æblehaven, 
kun  Tidsler  gror  over  den  - 
borte  er  den,  jeg  elsker, 
og  han  kommer  aldrig  igen. 

Men  ser  jeg  en  Æblehave, 
hvor  helst  jeg  kommer  forbi, 
da  hører  mit  Øre  en  gammel 
vemodig  kær  Melodi 

Jeg  bøjer  de  blomstrende  Kroners 
røde  duftende  Rand, 
og  da  maa  jeg  kysse  dem  alle 
og  længes  mit  Hjærte  i  Brand! 

„DEN  VILDENE  FUGL« 

Den  vildene  Fugl  er  en  ensom  Fugl, 
og  ingen  kender  dens  Sted, 

den  bygger  sig  aldrig  Rede  selv, 
har  ingen  at  følges  med. 

Men  ser  den  en  Rede  staa  tom  for  Dun 

alt  i  den  vildene  Skov, 
da  plukker  den  Fjer  af  sit  eget  Bryst 

til  andre  Fugles  Behov. 

Den  vildene  Fugl  har  en  Sjæl  af  Ild, 
dens  Øjne  brænder  i  Glød,  — 

man  siger  om  Øjne,  som  ligner  dens: 
de  varsler  en  tidlig  Død. 

Man  siger,  om  nogen  kan  fange  den  ind, 
da  vil  den  længes  i  Aar,  — 

men  ingen  kan  fange  den  Fugl  i  Hus, 
hvor  stride  de  Storme  gaar  — ! 

AFTENSTEMNING  FRA   AMSTERDAM 

Jeg  sejler  mig  ind  i  den  tavse  Nat 
under  Duft  af  Røgelseskyer  - 

jeg  sejler  mig  ind  i  den  tavse  Nat 

gennem  gamle  hollandske  Byer  - 

Fra  Taarnet  klinger  et  Klokkespil 
med  Ekko  fra  Byens  Porte, 

dirrende  over  Kanalernes  Dyb  - 
et  andet  svarer  langt  borte. 

I  Kirken  nærved  det  gamle  Torv 
et  Christusbilled  er  skaaret, 

vrimlende  fuldt  er  Korsets  Træ 
af  friske  Roser  fra  Aaret. 

Fattig  og  rig  og  halt  og  blind 

sin  Blomstergave  har  baaret, 

smykket  med  Roser  den  blege  Fod, 
hvor  Blodet  rinder  af  Saaret. 

Havde  jeg  Roser  her  i  min  Haand, 
om  kun  den  ringeste  liden, 

og  havde  jeg  Roser  i  tusendtal, 
jeg  lagde  dem  dér  ved  Siden! 

Jeg  har  ikke  Roser,  jeg  har  kun  Bund 
af  bløde,  dirrende  Strenge, 

hvor  Tanker  vies  ved  Klokkespil 
og  toner  tilsammen  længe. 

Jeg  har  ej  brændende  Røgelsekar, 
jeg  har  kun  en  Sjæl,  som  lider, 

en  Sjæl,  som  lukker  sig  bævende  op 
for  gamle  og  nye  Tider  — 

-  en  Sjæl,  som  gemmer  paa  viet  Grund 
Erindringers  tonende  Række 
og  løfter  kun  i  en  viet  Stund 
sit  hellige  Alterdække. 

Dens  Vievandskar  er  det  Tankedyb, 
hvori  den  sig  ensom  dukker, 

dens  brændende  Bøn  er  den  Alterglød, 
hvor  Ilden  sig  aldrig  slukker — ! 

,  LØV S  PIND" 

JJu  lyse,  lyse  Løvspind 

imellem  de  høje  Stammer! 

Du  vuggende  fine  Silkeslør, 

hvis  Duft  af  Vaar  gør  mig  ganske  ør! 

Over  den  mørke  Ungskov, 

hvor  Ræv  har  Hule  og  Muldvarp  Bo, 
spænder  Du  ud  din  Hængebro, 
din  vuggende,  lyse  Verden  - 
og  Solen  danser  paa  Silkesko 
ind  i  dit  Brudekammer! 

Du  lyse,  lyse  Løvspind 

imellem  de  høje  Stammer  — ! 

Min  Sjæl  er  tung  og  ensom 

lig  Ungskovens  mørke  Graner, 

den  trænger  til  Lys  af  dit  Bøgekrat, 

sprunget  ud,  sprunget  ud  paa  en  eneste  Nat! 

Aa,  drag  dine  Nætters  Foraarsdug, 
drag  dine  Dages  Solskinsfnug 
over  mine  saarede  Minder, 
som  bløder  under  de  tunge  Hug 
af  mit  Hjærtes  glødende  Hammer! 

Du  lyse,  lyse  Løvspind 

imellem  de  høje  Stammer  — ! 

Jeg  gemmer  mit  Savn  bag  Løvet, 

inde  hvor  Fugl  har  Rede; 
jeg  drukner  min  Sorg  i  dit  Silkeskød, 

Du  skinnende  Bøg  med  Kjortel  blød! 
Jeg  nynner  en  Sang,  —  en  gammel, 

hvis  Minde  er  som  en  fin  Musik, 
en  Sang,  der  gennem  mit  Hjærte  gik 

alle  de  lyse  Nætter 
som  en  drivende  Dug,  en  Læskedrik 

for  Hjærtets  ødende  Flammer 

Du  lyse,  lyse  Løvspind 

imellem  de  høje  Stammer —         — ! 

BAG  ROSENSLAA 

Inde  bag  Havemuren 
en  dejlig,  duftende  Rose  stod. 
Der  kom  en  Jomfru  og  brød  den, 
var  selv  et  Rosenblod! 

Men  da  hun  kyssed  dens  Bæger, 
sad  der  en  Orm  bag  Rosenslaa  — 
Stakkels  dejlige  Rose! 

Ogsaa  Du  maa  forgaa!  — 

Paa  alle  Livets  Blomster 
gnaver  en  Orm  bag  Bægerrand  - 
Lykkelig,  ser  Du  blot  Rosen, 

men  aner  ej  Ormens  Tand — ! 

REGNDRYP 


Den  siver  og  suser,  den  faldende  Regn, 
som  intet  kunde  dens  Sluser  tømme  — 
de  falder,  de  tunge  Tanker,  omkap 
med  Regnens  rastløse  Strømme! 

Dryp!  dryp!  i  ustandseligt  Fald, 
i  underlig  ensformig  Plasken  derude, 
glidende  vaadt  over  Gavlsidens  Mur 
og  rindende  langsomt  nedad  min  Rude, 

—  ilende  blødt  over  Murkantens  Mos, 
smygende  ind  mellem  Vildvinens  Ranker, 
faldende,  faldende  —  Dryp  i  Dryp  — 
tungsindsvækkende  nedover  Tanker, 

—  Regndryps-Tanker,  som  lever  skjult, 
men  har  i  en  Krog  af  vor  Sjæl  tilhuse 
og  Tid  efter  anden  kommer  igen 

som  Væld  fra  en  aldrig  udtømt  Sluse. 

Lyd  af  en  ensformig  Dagregns  Fald 
lokker  dem  til  sig,  kalder  dem  sammen, 

Hvisken  af  Tagrendens  evige  Dryp 
drager  dem  aandelig  talt  ud  af  Rammen. 

Regndryps-Tanker,  som  ingen  ser! 
Aldrig  hører  I  op  at  strømme, 
dybt  I  har  Eders  Kilder  gemt, 
Sol  og  Vind  kan  dem  aldrig  tørre. 

Fald  da,  fald,  Du  sivende  Regn! 
Blød  kun,  blød,  I  evige  Vunder! 
Rind  kun,  rind,  Du  hulkende  Væld 
fra  Kilder,  som  ingen  bunder! 

„KABBELEJE" 

Du  mit  Hjærtes  Yndling  mellem  Engblommer  smaa, 

aa,  Du  lille  gule  Kabbeleje! 
Skønnere  end  Gøgeurt  og  Vildvikke  blaa, 

Nellikrod  og  Mjødurt,  Aggeleje, 
gulere  end  Smørblomsten,  stærkere  af  Lød 
end  Storkenæb  rød 

tog  Du  alt  mit  Hjærteguld  i  Eje! 

Der  var  en,  jeg  mødte  —  Hun  sprang  paa  Engens  Bund, 

intet  vidste  hun  om  Sten  paa  Veje! 
Lokkende  i  Solen  hun  bød  sin  friske  Mund  - 

aa,  Du  lille  gule  Kabbeleje! 
Syngende  og  dansende  hun  plukked  Favnen  fuld, 
nejed  sig  i  Muld, 

bød  mig  alt  sit  Hjærteguld  til  Eje! 

Aldrig  bølger  Duften  af  Enghø,  hvor  jeg  gaar, 

aldrig  ser  jeg  Hjærtegræs  at  vaje, 
uden  at  jeg  tænker  paa  et  solgyldent  Haar, 

ser  dig  staa  skalkagtig  der  og  neje, 
ventende  med  Favnen  af  Hjærtegræs  fuld 
alt  Livslykkens  Guld! 

Aa,  Du  lille  gule  Kabbeleje — ! 

GIV 


Hvis  Du  har  en  Mor  derhjemme, 
en,  som  da  Du  gik  paa  Foden 
lille,  vaklende  og  bange, 
støtted  dig  de  tusend  Gange  — 
en,  som  undte  dig  det  bedste, 
og  som  altid  stod  tilrede 

for  at  frede 
vugge,  vaage,  elske,  bede  — 
hvis  Du  har  en  Mor  derhjemme, 
som  har  Ofre  for  dig  givet, 
en,  Du  gennem  hele  Livet, 
aldrig  sige  kan  med  Ord 
hvad  af  Tak  din  Sjæl  har  inde, 
aa,  saa  giv  hver  fattig  Mor, 
giv,  som  om  Du  gav  til  hende! 

Hvis  Du  har  et  Barn  derhjemme, 

som  med  sine  bitte,  varme, 

fløjelsbløde,  runde  Arme 

gør  dig  alle  Lænker  lette, 

et,  som  med  et  Smil  kan  rette 

og  udslette, 
hvad  af  ondt  din  Sjæl  kan  plette 

hvis  Du  har  et  Barn  derhjemme, 

som  med  sine  klare  Øjne 

ler  ad  alle  Livets  Løgne, 

et,  Du  henrykt  kalder  „mit", 

aa,  saa  giv  hvert  Barn,  der  græder, 

giv,  som  om  Du  gav  til  dit !  — 

Hvis  Du  har  en  Mor  deroppe, 
som  Du  ikke  mere  favner, 
en,  som  Du  i  Stilhed  savner, 
naar  dit  Liv  er  mørkt  af  Slud, 
og  Du  trænger  til  et  Hjærte, 
hvor  Du  kunde  græde  ud, 
og  Du  trænger  til  et  Øje, 
i  hvis  Dyb  Du  kunde  sænke, 
hvad  af  tungt  Du  ved  at  tænke, 
hvad  af  lyst  Du  ved  at  se, 
en,  hos  hvem  Du  kunde  hviske, 
nynne,  juble,  hulke,  le 
hvis  Du  har  en  Mor  deroppe, 
en,  hvis  fine,  bløde  Minde 
er  som  tusend  gode  Ord, 
aa,  saa  giv  hver  fattig  Mor, 
giv,  som  om  Du  gav  til  hende! 

Hvis  Du  har  et  Barn  deroppe, 
et,  hvis  Minde  er  som  Taarer 

rundne  over  blege  Kinder, 
eller  som  den  Sol,  der  skinner, 
eller  som  det  varme,  røde 
Hjærteblod,  der  altid  rinder - 
hvis  Du  har  et  Barn  deroppe, 
som  er  med  i  dine  Bønner, 
et,  Du  evig  kalder  dit, 
og  hvis  Kærlighed  dig  lønner 
gennem  alt,  hvad  Du  har  lidt, 
aa,  saa  giv  hvert  Barn,  der  beder, 
giv,  som  om  Du  gav  til  dit  — ! 


29 


LYRISKE  DIGTE 


DET  GAMLE  SPIL 

Jeg  husker  et  Spil,  jeg  som  Barn  har  kendt  — 
nu  er  det  gammelt  og  længst  af  Mode  - 
men  intet  var  mig  saa  kært  som  det, 
og  i  intet  saa  mange  Eventyr  bode. 
Det  spilledes  kun  én  Gang  hvert  Aar: 
naar  det  gamle  Aar  skødes  ud  af  det  unge, 
og  det  regned  paa  Døren  med  Potteskaar. 

Jeg  husker,  hvordan  vi  om  Bordet  sad 
i  den  gamle  Stue, 
Børn  og  Voxne  i  sluttet  Rad 
og  i  Sofahjørnet  den  gamle  Frue. 
Saa  kom  „Gnavposen"  frem  —  en  skimlet  Fyr 
for  Skønhed  kan  jeg  den  ikke  rose; 
jeg  husker  endnu,  som  det  var  igaar, 
den  mugne  Lugt  af  den  gamle  Pose. 
Forsigtig  løsnedes  Posens  Baand 
og  man  greb  iblinde, 
greb  rigtig  dybt  med  sin  lille  Haand, 
for  det  aller-allerbedste  at  finde. 

Og  Spillet  gik  med  Latter  og  Spøg 
og  glade  Ord, 
over  det  brede  Maghonibord. 

Men  nærmede  Klokken  sig  Midnatsstunden, 
og  Uhret  langsomt  trak  op  for  at  slaa, 

da  faldt  en  underlig  højtidsfuld  Stilhed 

over  de  smaa, 
og  de  store  talte  hviskende  sammen, 
eller  sukked  ved  noget,  de  tænkte  paa 
med  lønlige  Haab  og  vemodigt  Sind 
Saa  gik  Nytaaret  ind  — ! 

Siden  har  hver  en  Nytaarsnat 

denne  Scene  staat  frisk  i  mit  Minde. 

Sidder  vi  ikke  og  griber  iblinde 

med  Sjæle,  der  dirre  som  Haar  af  Mimosen, 
ned  efter  Skatten  i  Nytaarsposen? 
Op  kommer  ned,  og  ned  kommer  op, 
som  Draaber  der  blandes  i  samme  Kop! 
Alle  jager  vi  efter  et  Haab, 
alle  griber  vi  efter  en  Lykke, 
som  muligvis  var  en  bedragerisk  Skygge  - 
men  ligegodt  —  den  var  til  for  os! 

Greb  Du  en  Sorg,  saa  luk  sagte  den  ind, 
greb  Du  en  Glæde,  saa  tak,  før  den  svinder! 
Sank  for  dit  Liv 

en  Livsskat  af  levende  Minder! 
Greb  Du  en  Fugl,  saa  vær  jublende  fro! 

I  alt,  hvad  der  synger,  er  Rigdom  for  to: 
Kraft  til  at  stride.  Magt  til  at  lindre 

og  gøre  de  bitreste  Skuffelser  mindre, 
thi  Fuglen  i  os  er  det  bedste,  vi  ejer, 

den  Vinge,  som  én  Gang  skal  bære  os  op, 
naar  vor  Støvdragt  saa  lidt  som  et  Sandkorn  vejer! 

Voxede  er  vi  fra  Leg  og  Spil, 
voxet  fra  Børnenes  lave  Skammel, 
men  lige  højtidsfuld  er  os  den  Stund, 
som  skiller  en  nyfødt  Tid  fra  en  gammel. 

End  sidde  vi  tyst,  som  da  vi  var  smaa, 

taler  hviskende  sammen, 
eller  sukker  ved  noget,  vi  tænker  paa 
med  lønlige  Haab  og  vemodigt  Sind 

Saa  gaar  Nytaaret  ind — ! 

FORAARSRUS 

De  Boldte  af  Jern,  som  har  holdt  mine  Hænder 
og  tynget  fra  Morgen  til  Kvæld, 

jeg  kaster  dem  syngende  fra  mig  paa  Gulvet 
og  drikker  en  Rus  til  Farvel! 

En  Rus  i  de  syngende  Bølger  langs  Kysten, 

i  Lufthavets  tindrende  Blaa, 
i  Skovenes  Bukkar,  i  Engenes  Blommer, 

i  Vejkantens  dughvide  Straa, 

—  en  Rus  i  den  brogede  Sværm  af  Insekter, 
som  kappes  om  Vingernes  Pragt: 

i  Gedehamssvendens  og  Græshoppejomfruens 
første  Forelskelsesjagt, 

—  i  Humlebikongens  og  Guldsmededronningens 

luftige  Vaarmenuet, 
i  Myggenes  Riel  og  i  Lærkens  og  Stærens 
og  Drosselens  Elskovsterzet! 

Saa  springer  jeg  alle  de  sneglende,  lysskye 

Muldvarpesjæle  forbi! 
De  Folk,  som  jeg  møder,  de  standser  og  spørger 

sig  selv:  mon  en  gal  eller  fri? 

En  fri!  Ja  en  fri,  som  har  sprængt  sine  Lænker 
med  Kræfter  af  Foraarets  Væld 

og  kastet  dem  syngende  fra  sig  paa  Gulvet 
og  drukket  en  Rus  til  Farvel! 

HILSEN  TIL  HENRIK  IBSEN! 

Du,  som  fanget  har  i  Ord 

Millioner  Sjæles  Tanker! 
Du,  som  aldrig  kaster  Anker, 

men  bestandig  mejsler,  banker, 
søger  Skatte  under  Jord 

i  dit  Bjærgmandsliv  saa  ensom, 
i  din  Ensomhed  saa  stor! 
Fattig  Hilsen  jeg  dig  bringer. 
Mine  Ord  vil  lidt  forslaa, 
men  fra  Norges  Klipper  graa 

indtil  Sydens  Roser  røde, 
fjærnt  fra  Steppelandets  Øde 
og  til  Vestens  Bjærge  blaa 
skal  et  samlet  Kor  dig  møde, 
takke  dig  for  Tugt  itide, 
Svøbeslag,  som  maatte  bide, 
slaa  mod  Slægtens  døve  Øre, 
lære  dorskest  Sjæl  at  høre! 

Kongemagt,  af  alle  størst, 

er  vel  den,  som  paa  Geniets 
Skaberevne  grundes  først  - 

Du  har  faat  den  Magt  som  ingen, 

faat  det  Aandens  Ridderslag, 

andre  febersyge  strider 

for  at  naa  i  Døgnets  Jag! 

Viddet  lyser  af  dit  Værk, 

Aandens  Virke  er  dit  Vaaben, 
Formens  Fasthed  Kongekaaben, 
Seerkraften  gjør  dig  stærk. 

Du  har  bygt  dit  Kongerige! 

Ræk  din  Haand  til  hvem  Du  vil, 
ingen  er  dog  her  din  Lige! 

Lad  dem  i  Begejstringsild 
raabe  dig  et  Vivat  til, 
eller  lad  dem,  om  de  vil, 
for  en  Uvejrsrøst  dig  kalde, 

lytte  —  lytte  maa  de  alle  - 

Du,  som  under  Grube-Ler 
dybt  i  Sjælelivets  Schakter 

lodder  Grunde,  ingen  ser, 
medens  Luftens  Bølge  svinger 
af  de  bratte  Tankelyn 
der  som  Funker  om  dig  springer! 

Du,  som  hører 
inderst  inde  „Malmen  synge"! 
Du,  som  rører 

i  den  store,  dybe  Stilhed 
med  din  Kæmpefantasi 
Hammerslagets  Midnatsklokke, 
den,  som  synger  Malmen  fri! 

Store  Bjærgmand,  i  hvis  Spor 

Hammerslag  som  Harper  klinger! 

Hør  det  dybe  Takkens  Kor, 

Folk  paa  Folk  dig  samlet  bringer, 

baaret  som  af  tusend  Vinger 
op  mod  Nord, 

kommende  fra  fjærne  Vidder 

til  dig,  hvor  Du  graanet  sidder, 
lytter  efter  Grubespor  - 
i  dit  Bjærgmandsliv  saa  ensom, 
i  din  Ensomhed  saa  stor  — ! 

DEN  GAMLE  FRUE  PAA  SKOVLYST 

Stæren  sidder  i  Egens  Top 

og  klager  saa  højt  sin  Nød, 

for  hver  en  Knop  i  det  gamle  Træ 

i  Nattefrosten  er  død. 

Mørket  kommer  saa  sagtelig 

og  sænker  sin  Kappes  Flig  — 
den  gamle  Frue  paa  Skovlyst  staar 
i  Havesalen  som  Lig. 

Vidste  Smaafuglene  rundtomkring, 
hvem  nu  der  stedes  til  Jord, 
flokkes  de  vilde  i  Tusendtal: 
en  Sørgeskare  saa  stor! 

Stakkels  forfrosne  Spurve  smaa, 
som  daglig  tilbords  hun  bød, 

herreløs  Hund  og  Kat,  som  fik 
hos  hende  sit  Naadsensbrød! 

Gamle  Heste  paa  stive  Ben, 

som  længst  i  Livet  gik  træt, 

alle  de  mærkede  Slagtedyr, 

hun  stred  for  at  skaffe  Ret! 

Alle  vilde  de  strømme  til 

og  klage  foruden  Ord, 
Dyr  kan  tale  med  stumme  Blik 

mere,  end  Mennesker  tror. 

Men  tie  Dyrene  rundt  omkring, 

Børnene  tale  —  hør  til! 
fattige  Børn,  hun  skabte  et  Hjem, 

de  altid  velsigne  vil! 

Jeg  bringer  dig  Børnenes  Hilsen  og  Tak, 
en  Tak  med  Ungdommens  Røst! 

Tak  fra  en  Slægt,  som  voxer  sig  stærk 
og  frejdig  paa  „Frihedslyst" ! 

I  Barnehjærter  er  godt  at  bo, 

dér  gemmes  saa  lunt  og  trygt  — 

dit  Navn  vil  nævnes,  dit  Minde  staa 
i  kærlig  Pleje  og  Røgt. 

Tindrende  Barneøjne  smaa 

vil  lyse  om  det  i  Glans, 
og  bløde  Barnehænder  omkap 

lægge  paa  Graven  Krans. 

Jeg  bringer  dig  Dyrenes  Hilsen  og  Tak, 

at  mildnet  Du  har  deres  Kaar 
Dyr  kan  tale  foruden  Ord 

mere,  end  mange  forstaar. 

Mangen  et  plaget  Dyr,  som  nu 
maa  lystre  sin  Bøddels  Bud, 

findes  maaske  paa  den  yderste  Dag 
som  Anklagevidne  for  Gud. 

Og  mangt  et  Trældyr,  som  takker  dig  for, 
at  ej  dets  Krybbe  stod  tom, 

møder  maaske  dig,  naar  Du  gaar  ind 
for  den  evige  Kærligheds  Dom  — ! 

SKØN  VALBORG-SANGEN 

ror  femogtyve  lyse  Somre  siden 

der  stod  et  Bryllup  midt  i  Udspringstiden  - 

da  fløjted  alle  Stære  fra  alle  Huses  Tag, 

thi  der  er  Vaar  i  Luften  omkring  skøn  Valborgs-Dag, 

Foraarssol  over  Fuglebryster, 

Foraarsklang  i  smaa  Fuglerøster, 
Foraarsklang! 

Der  staar  paa  Højden  mellem  Skov  og  Bakker 
ved  Vejle  Sø  et  Hus  med  hvide  Takker, 
dér  farver  hun  sin  Pensel,  dér  klipper  han  sin  Hæk 
og  blæser  Livets  Uro  og  Arbejdsmøje  væk  - 
Lykke  faar,  hvad  lians  Haand  udsmykker, 
„Lykke  til!"  staar  om  alt,  han  bygger, 
Lykke  til!  - 

Og  Barnelatter  klinger  gennem   Huset, 
og  Barnefødder  danser  over  Gruset 
i  Haven  voxer  Bregner,  og  Vildvinsranker  gror, 
om  hvide  Marmorstøtter  staa  røde  Rosers  Flor  - 
Brudelys  i  de  lyse  Nætter 
Foraarskrans  rundt  om  Søen  fletter, 
Brudelys!  - 

Der  staar  en  Sølverpil,  hvor  Skrænten  hælder, 
saa  mange  Eventyr  den  Pil  fortæller  - 
og  alt  imens  den  voxer,  henglider  Aar  paa  Aar, 
og  Sølverblade  fælder  sig  i  skøn  Valborgs  Haar  — 
større  Spor  staar  i  Havegruset, 
Ungdomsleg  drager  gennem  Huset, 
Ungdomsleg! 

To  varme  Ønsker  vi  med  Vaaren  sender 
de  to,  som  har  saa  mange,  mange  Venner: 
Skærsommeraftens  Lykke!  Midsommeraftens  Fred! 
Og  alle  Havens  Blomster  de  neje  sig  derved  — 
Gyldenregn  gror  i  Havens  Skygge, 
Gyldenregn  én  Gang  Bruden  smykke, 
Gyldenregn  — ! 

VISEN  OM  HR.  OG  FRU  IRISK 

Det  var  en  henrivende  Foraarsdag  - 
en  af  dem,  som  gør  Folk  berusede! 
Vestenvinden  i  Træerne  susede, 

Bækken  brusede, 

voxed  til  Aa! 
Ingen  gad  høre, 

ingen  forstaa: 
Alt  og  alle  var  foraarsøre! 

Tre  Sommerfugle  i  Haven  fløj, 

holdt  Elskovsmøde  - 

en  hvid,  to  røde  - 
De  sank,  og  de  steg, 

de  dansed  i  Leg 

hinanden  forbi. 
Hr.  Irisk  fløj  ud  paa  Frieri  - 
Han  kvidred  og  sang,  han  lokked  og  drog 

og  brystede  sig, 
hans  Vinger  skinned  som  Ild  i  Solen! 
Og  lille  Fru  Irisk  sa'  ikke  nej. 

Brylluppet  stod  under  endeløs  Jubel! 
Blinken  af  Solskin  og  Summen  af  Bier, 

Knebren  af  Storke  og  Skvulpen  af  Bølger 

i  Festmelodier  — 
Sugende  Lysdrikken!  Skaal  fra  hver  Plante, 

som  Regnen  gav  Glans! 
Korsang  af  Fugle  og  Majløv  i  Krans! 

Kurren  af  Duer, 
Støj  af  berusede  Oldenbor'fruer 

og  Biller  med  gyldengrøn  Svans! 
Springdans  af  Myg  under  Skræppebladshaller, 
Kimen  af  Regndraaber  over  Konvaller, 
Sommerfuglsflagren  i  Brudesvendsdans! 

Brudenatten  var  stille 
Ikke  et  Pust  over  Moser  og  Kær, 
ikke  et  Siv,  som  sig  vuggede. 
Havens  Blomsterkroner  var  lukkede  - 

duggede  

Edderkoppen  fik  lige  Tid 

til  at  spinde  sit  luftige  Net  mellem  Grenene, 

væde  sin  Traad  i  faldende  Dug 

og  blanke  med  Maaneguld  over  Tenene. 

En  Natsværmer  susede  sagte  forbi  - 

Frøerne  kvækkede  nede  i  Kæret, 

ellers  var  alt  Eiotik  —  Poesi  — ! 

Lyden  af  Hundeglam  langt  i  det  fjærne, 

Sus  af  en  Flagermusvinge  i  Luften, 

Glimt  af  en  enlig,  opdukkende  Stjærne  - 

Og  nedover  Parret  i  Reden  sig  sænkede, 
lydløst  som  Fodtrin  paa  mossede  Stier, 
Skærsommernatsfantasier 

Aldrig  randt  vel  en  Brudenat 

saa  fin  og  fager  som  denne; 
aldrig  vaagned  saa  glade  to 

fra  Morgenhvile  i  Bryllupsbo 
til  Elskov  foruden  Ende! 
Morgengave  gav  hver  en  Blomst 
i  store  Dugdiamanter; 
Pinseliljer  i  hundredvis 
med  Natvioler  —  til  Parrets  Pris 
gav  Virak  fra  alle  Kanter! 
Fyldt  var  Luften 
af  Solregnsglansen 
og  Gyvelduften! 
Der  var  en  Bølgen 
af  Farveskiften     -  og  Sammengliden 

Og  alt  til  Fest 
for  Fuglebrylluppet,  holdt  som  bedst 
i  Løvspringstiden  — ! 


Ni  Uger  efter  ved  Midsommertid 
Solen  laa  glødende  hed  over  Egnene, 

hvidned  i  Rugmarken,  sov  mellem  Hegnene  - 
unge  Hr.  Irisk  var  slet  ikke  blid: 
Svundne  var  Hvedebrødsdagenes  Lykke, 
Flagren  i  Solskin  og  Næbben  i  Skygge; 
trøstesløs  hang  han  med  Vingen. 
Inde  i  Reden  laa  Fruen  paa  Æg, 
det  var  Tingen. 

Dér  sad  han  ensom  paa  Vagt, 
tænkte  med  Suk  paa  sin  Brudefærds  Dage 
og  fandt,  hun  var  slet  ikke  munter  som  Mage. 
Han  hvæssed  sit  Næb,  og  han  pudsed  sin  Krop, 
keded  sig  lumsk  og  var  trykket  af  Heden 
Altid  laa  Fruen  og  ruged  paa  Reden, 
han  saa  kun  af  Halen  en  Tip! 

Da  blev  der  paa  én  Gang  et  Liv  og  en  Skrigen, 
en  Strækken  af  Halse  og  Spillen  af  Tunger! 
Op  over  Reden  stak  halvnøgne  Unger 
med  smaa  bitte  spæde  Pip-pip! 

„Jeg  tænkte  det  nok,"  sagde  unge  Fru  Irisk, 
„at  Skallen  ej  holdt! 
Den  var  saa  besynderlig  tynd  paa  det  sidste,  — 
men  en  fra  hvert  Æg  —  det  var  mer,  end  jeg  vidste!" 

Ej,  hvor  Hr.  Irisk  var  stolt! 

Han  sad  paa  en  Gren  foran  Reden  og  pusted 

sig  op,  saa  hans  brogede  Kam 

og  Brystet  og  Vingerne  svulmed  i  Solen, 

som  varmed  hans  fjedrede  Ham. 

Jo!  han  var  Fader  til  tre! 

De  Unger  var  hans  —  det  var  Iriskeunger, 

det  kunde  Alverden  da  se! 

Fru  Irisk  laa  stille  med  undrende  Øjne 

og  saa  paa  de  halvnøgne  smaa. 
Saa  pilled  hun  Fjer  efter  Fjer  ud  med  Næbbet: 

„for  Smaafolk  maa  dog  klædes  paa. 
Jeg  sørger  for  Klæder,  Du  sørger  for  Føde 

til  alle  de  smaa. 
Vi  maa  jo  dog  dele  dem,  kan  Du  forstaa." 

I  Dagene  efter  saa  var  der  en  Pippen, 

en  Næbben  i  Reden,  et  Liv! 
De  vare  saa  vevre,  de  vare  saa  travle 

den  fjedrede  Fugl  og  hans  Viv. 
Hr.  Irisk  kom  susende  foran  med  Orme, 

Fru  Irisk  kom  efter  med  Straa 
Hr.  Irisk  igen  med  et  Næb  fuldt  af  Fluer, 

Fru  Irisk  med  Dun  til  de  smaa. 

Og  saaledes  gik  det  fra  Morgen  til  Aften 

i  endeløs,  kredsende  Jagt, 
mens  Gøgen  den  kukked,  og  Kornblomsten  blaaned, 
og  Engen  fik  Midsommerdragt. 


Saa  var  det  en  Dag  •—  det  var  vaadt  af  Regn, 
selv  Solen  var  blank  af  Væde  - 

Fru  Irisk  sad  foran  Reden  og  sang, 
saa  Vingerne  skjalv  af  Glæde! 

Nyfødt  skinned  igen  hvert  Straa, 

og  grønne  stod  Skovens  Kroner, 

Fru  Irisk  sang,  saa  det  lille  Bryst 
var  ved  at  sprænges  af  Toner! 

Da  gik  en  Mand  og  en  Kvinde  forbi 

i  Morgenens  friske  Skær, 
og  Kvinden  standsed  ved  Fuglens  Sang 

og  pegede  paa  dens  Fjer: 

„Dér  sidder  en  Fugl  med  en  broget  Ham, 

dens  Fjer  er  en  Farveskat; 
skyd  mig  den  ned!  Jeg  stopper  den  ud 

og  bærer  den  paa  min  Hat!" 

Han  skød  og  ramte.  —  Der  var  kun  Lyd 

af  fire  skrigende  Munde 
Ned  faldt  Fru  Irisk  med  blodigt  Bryst! 

Da  stilned  hver  Lyd  i  Lunde: 

Langsomt  risled  den  liden  Bæk, 
og  Bien  holdt  op  at  summe, 

Blade  fælded  den  hvide  Tjørn, 
og  alle  Frøer  blev  stumme. 

Klokkeblomster  i  Tusendtal 

de  ringed  over  den  døde, 
alle  Fugle  sang  Klagesang, 

og  alle  Reder  stod  øde! 

Hr.  Irisk  ripped  sit  røde  Bryst 
til  Dun  for  de  Unger  spæde 

alle  smaa  Blade  paa  hver  en  Kvist 
saa  sagtelig  monne  de  græde, 

for  død  var  Hr.  Irisk  hans  Frue 

EN  AFTEN  PAA  SKAMLINGSBANKEN 

fc,n  Aften  paa  Skamlingsbanken 
en  fattig  Kone  jeg  saa  — 

hun  gik  med  stirrende  Øjne, 

ved  Haanden  holdt  hun  de  smaa. 

Hun  dukked  ikke  sin  Nakke, 
nej,  højt  hun  Hovedet  bar, 

men  der,  hvor  Kjolen  stod  aaben 
om  Brystet,  saa  jeg  et  Arr. 

Hun  skygged  med  Haand  over  Brynet 
og  stirred  mod  Grænsen  ned, 

Længselen  brændte  i  Øjet, 
men  ikke  en  Taare  gled. 

Jeg  spurgte,  hvad  Sorg  hun  fristed, 
hun  standsed  og  paa  mig  saa: 

„Det  Barn,  som  ikke  er  hjemme, 
det  tænker  jeg  altid  paa. 

De  andre  har  jeg  ved  Haanden, 
kan  lede  dem,  hvor  de  gaa, 

det,  som  er  udenfor  Grænsen, 

kan  kun  mine  Tanker  naa  — ." 

Der  sidder  en  Mor  i  Norden 

og  vogter  saa  vel  sine  smaa, 

det  Barn,  som  ikke  er  hjemme, 
det  tænker  hun  altid  paa. 

Hun  dukker  ikke  sin  Nakke, 
hun  bærer  sit  Hoved  trøst, 

men  siden  Barnet  blev  røvet, 
staar  Arret  i  hendes  Bryst. 

Hun  bærer  saa  tungt  et  Bælte, 

det  Fjendehaand  hende  bandt; 

men  aldrig  græd  hun  af  Smærte, 

skøndt  Graaden  i  Brystet  randt. 

Hun  staar  med  flammende  Øjne 
og  ned  imod  Grænsen  ser! 

Men  kommer  den  Dag  omsider, 
da  Grænsen  ikke  er  mer, 

—  da  brister  det  tunge  Bælte 
med  klingende  Jubellyd, 

da  springer  de  dybe  Kilder, 

og  da  maa  hun  græde  af  Fryd! 


LYRISKE  DIGTE 


DE  STRIDER  DERNEDE 

De  strider  dernede  for  Lov  og  Ret 
mod  Fjender,  som  aldrig  sover! 
Hvor  varme  Hjerter  bygger  et  Hegn, 
dér  bryder  Jernhaanden  over! 

Dens  Vilje  er  som  det  blanke  Staal  - 
dog  sprang  den  mod  Hjærter  unge, 
hver  Gang  de  tænkte  at  slaa  ihjæl 
Sproget  paa  Folkets  Tunge! 

De  hugged  det  ned  paa  Alfarvej, 
hvor  frit  det  voved  sig  frem  — 
da  voxed  det  sig  kun  dobbelt  stærkt 
i  tusende  danske  Hjem! 

De  drev  det  med  Vold  fra  Skolen  - 
det  blev  dem  en  stakket  Lyst  — 
da  sang  det  sig  endnu  dybere  ind 
i  tusende  Danskes  Bryst! 

De  lukked  det  ude  fra  Kirken, 
men  hvem  kan  stænge  for  Folkenes  Sjæl! 
Med  Ofre  fra  Smaa  og  Store 
rejste  de  Kirkerne  selv! 

Bygget  stod  to  med  Kors  og  Spir; 
i  Flok  drog  Danske  til  Møde 
da  lukkede  Jernhaanden  Døren  i 
og  Kirkehuset  stod  øde         — ! 

Det  sukked  saa  tungt  dernede  fra; 
men  bagved  de  dybe  Suk 
lød  en  enlig,  profetisk  Stemme, 
hvis  Ord  gav  Grøde  som  Foraarsdug 
efter  Dagenes  Strid, 

trøstende  arbejdstræne  Mænd  - 
„Og  det  skal  ske  -     ved  Aftenstid 

at  der  skal  blive  Lys  igen!" 


Aarene  gik  —  med  Haab,  mod  Haab 
i  hver  en  ventende  Time, 

da  randt  den  første  Straale  af  Lys, 
og  Klokker  begyndte  at  kime. 

Det  var,  som  Klokkerne  ringede  Dansk, 
da  viden  om  de  lod  kalde  - 

Og  nedenunder  sad  Folk  og  sang 

paa  det  kæreste  Sprog  af  alle  — ! 

Det  danske  Folk  ejer  Kræfter, 
er  tit  det  end  vegt  af  Vilje  — 
men  der  er  et  Sted,  hvor  det  samler  sin  Kraft 
om  et  eneste  tabt  og  vundet  Navn, 
i  en  sejg,  utrættelig  Venten 
med  Haab,  mod  Haab  trods  Farer  og  Savn  — 
et  Sted,  hvor  Troen  er  fælles, 
og  Modet  lyner  mod  Jernhaandens  Sværd! 
Hvor  tror  I,  at  Folket  voxer 
som  dér! 

Vi  hejser  vort  Flag  herhjemme, 
saa  længe  og  tit  vi  selv  det  vil, 
og  glemmer  vel  netop  derfor 
at  takke,  fordi  det  er  til  — 
men  der  er  et  Sted,  hvor  det  hviler 
som  Slægtens  Eje  paa  Kistebund, 
hvor  Øjne  stirre  sig  vaade 
paa  dets  røde,  korsviede  Grund, 
hvor  gamle  skælvende  Læber 
kysser  dets  Dug,  som  Søn  sin  Mor, 
og  kraftige  Hænder  mødes 
derunder  med  trofaste  Haandslags  Ord  — 
et  Sted,  hvor  Dannebrog  vajer 
i  Hjærternes  Hus  hos  én  og  hver! 
Hvor  tror  I,  at  Flaget  æres 
som  dér! 

Vi  frydes  ved  Sprogets  Toner 
i  Sang  og  Tale,  i  Leg  og  Sport 
og  tænker  saa  ofte  ikke 
paa  Glæden  ved,  at  det  er  vort  — 
men  der  er  et  Sted,  hvor  det  bæres 
som  Hjærtets  Musik  fra  Mund  til  Mund, 
hvor  det  har  den  dybe  Tone, 
som  kendes  paa  Lidelsens  Undergrund, 
hvor  hver  af  de  gamle  Sange, 
vi  andre  maaske  har  halvvejs  glemt, 
ligger  som  dyre  Skatte 
i  Mindegrubernes  Gange  gemt  - 
et  Sted,  hvor  den  danske  Tunge 
hilses  som  Ven  af  sin  Hjærtenskær! 
Hvor  tror  I,  at  Sproget  elskes 
som  der  — ! 


Jernhaanden  laa  over  Danmark 

én  Gang  og  fyldte  os  alle  med  Gru  - 

Angsten  er  bleven  sløvet, 

men  Jernhaanden  er  der  endnu. 

Ak,  kunde  dog  vi,  som  kives 

om  alt  det  smaa,  faa  Hjærterne  vakt 

for  de  store,  de  stille  Kampe 
ved  den  yderste  Grænsevagt! 

Husk,  at  hvis  varme  Hjærter 
skal  gaa  hinanden  tilhaande, 
da  maa  de  leve  sammen 
og  dele  hinandens  Vaande! 

Giv  da  af  al  din  Vilje 

til  Offer  i  Kampens  Hede, 

giv  først  og  sidst  dit  Hjærte 

for  dem,  som  strider  dernede! 

Hjælp  dem  at  bygge  Huse  - 

Hjem  for  Danmark  —  i  hver  en  Vraa! 

hjælp  dem  at  bygge  Kirker, 

der  kan  som  syngende  Huse  staa! 

Bøjes  da  tyngede  Skuldre 

og  synker  de  trætte  Hænder  en  Stund, 

da  vil  vi  trøste  hverandre 

med  de  gamle  Ord  af  Profetens  Mund, 

der  varsler  om  Sejr  efter  Dagenes  Strid, 

ganger  som  Bud  fra  Ven  til  Ven  — : 

Og  det  skal  ske  —  ved  Aftenstid  - 

at  der  skal  blive  Lys  igen  -  — ! 

RIM  —! 


IVom  ud,  kom  ud  til  en  Eventyrfest! 

Der  er  Rim  i  Træernes  Grene! 

Det  hvisker  mod  din  Mund, 

det  stryger  mod  din  Kind, 

det  skinner  for  dit  Øje, 

det  glimter  i  dit  Sind! 
Fyld  dine  Lunger  med  tindrende  Luft, 

din  Sjæl  med  Eventyrglans! 
Fyld  dine  Tanker  med  Frihed, 

med  Rimguld  i  Solstraaledans! 
Skyd  Ham,  er  der  noget,  der  tynger! 

Kast  Byrderne  af  og  kom  ud, 
hvor  Eventyr  synger! 
Ryst  dine  Mure,  løft  paa  dit  Tag 
og  drøm,  Du  er  Konge,  blot  for  en  Dag! 

Det  drysser  mod  dit  Bryst, 

det  spiller  for  din  Fod, 

det  klinger  for  dit  Øre, 

det  synger  for  dit  Blod! 
Eventyret  er  der! 

Du  kender  det  godt  — : 

Prinsessen  sidder  gemt 
i  sit  Eventyrslot  - 

Prinsessen  er  ene 

Kom  ud,  kom  ud,  til  en  Eventyrfest! 
Der  er  Rim  i  Træernes  Grene! 

FOR  SILDE      ! 

Der  var  et  Vindu 
med  Roser  foruden. 
Bagved  det  lyste 
altid  et  Ansigt 
fint  og  lille, 
trykket  mod  Ruden. 

Han  stod  og  stirred 

med  Øjne  vaade, 

gik  bort  og  tænkte: 

Jeg  bringer  Lykkens 

gyldne  Gaver 

hjem  til  os  baade! 

Han  kom  tilbage 

med  Hænderne  fulde. 

Rosen  var  visnet, 

Ruderne  knuste, 

det  fine  Ansigt 

lagt  under  Mulde ! 

KLOKKERNE  KIME 

Det  ringer  paa  Jord  til  Lov  for  Gud 

Klokkerne  kime  — ! 
Der  farer  et  straalende  Frelsebud 
fra  Bethlehemskrybben  i  Verden  ud 
Der  falder  Rim,  der  skinner  Sol  over  Dale! 

Det  vaagner  til  Liv,  hvad  i  Mørket  gøs  - 

Klokkerne  kime! 
Der  smelter  saa  mange  Tanker,  som  frøs, 
der  bryder  saa  mange  Fanger  løs  - 
Der  falder  Rim,  der  skinner  Sol  over  Dale! 

Det  skinner  af  Lys,  det  dufter  af  Gran  - 

Klokkerne  kime! 
I  Menneskehjærter  viden  om  Land 
tændes  den  store  Kærligheds  Brand  - 
Der  falder  Rim,  der  skinner  Sol  over  Dale! 

Der  gaar  over  Jorden  en  hellig  Gæst  - 

Klokkerne  kime! 
Hvor  helst  han  byder  velsignet  Fest, 
der  ganger  os  Livet  og  Naaden  næst, 
der  falder  Rim,  der  skinner  Sol  over  Dale! 

EN  NYTAARSNAT 

Den  sidste  Kvæld  i  det  gamle  Aar  — 

En  Tagkammerscene! 
Et  snevert  og  dog  udvideligt  Rum 

med  Gulv  af  forvitrede  Stene: 
et  Rum,  som  synes  at  stænge 
og  vige  i  samme  Stund, 
et  Rum,  hvor  Døre  og  Vægge 

synes  foruden  Bund! 

Lyd  af  en  Rok  og  forresten 
en  endeløs  Stilhed  derinde. 
En  døsig  Lygte,  som  kaster  sit  Skær 

flakkende  over  en  Kvinde, 
hvis  gamle,  viljeløst  rystende  Haand 
endnu  forsøger  at  tvinde 
den  fine  Traad,  hun  skal  spinde. 

Hun  stirrer  sig  kold  paa  den  gyldne  Ten, 

hvis  Traad  skal  glattes  og  tvindes, 

og  Øjnene  har  det  stive  Blik, 

som  altid  hos  døende  findes; 

det  hvide,  tottede  Haar  falder  ned 

som  Sne  over  det,  der  spindes.  — 

Saa  stive  er  hendes  Fingre, 

saa  gustne,  kolde  og  graa, 
at  næppe  hun  véd  at  fatte 
om  Traaden,  hun  spinder  paa. 

Ved  Siden  af  hende  en  Vugge  - 

Hun  gynger  den  med  sin  Fod 

der  sover  et  Barn  med  Kinder 

som  rødeste  Rosenblod! 

Dets  Lok  er  saa  gylden,  som  hendes  er  graa, 

saa  varme  og  bløde  dets  Hænder; 

den  Traad  hun  famlende  spinder  paa, 

den  Barnehaand  een  Gang  ender. 

Og  Minderne  lejre  sig  om  de  to, 

de  tyste,  vuggende  Minder; 
og  Fremtidsdrømmene  bygge  sig  Bro, 

hvor  Traadene  frem  sig  spinder.  - 

Der  suser  et  Vindstød,  der  falder  et  Skud  - 

det  klager  og  sukker  derude; 
det  banker  og  klaprer  saa  underligt  ved 

den  sprukne  Tagkammerrude. 

Og  Barnet  vaagner  og  smiler; 
det  rejser  sig  langsomt  op, 
strækker  sin  Arm  mod  Tenens 

gyldent  blinkende  Top. 

En  Barnehaand  griber  om  Spindet! 

Da  synker  den  Gamles  Arm 

for  én,  som  er  ung  og  varm 

da  er  hun  kun  til  i  Mindet! 

Men  Barnehænderne  gemmer 
en  Lok  af  den  Gamles  Haar: 
„Jeg  spinder  din  Lok  i  Traaden, 
som  rinder  med  nye  Aar! 
Jeg  spinder  din  Lok  i  Traaden  - 
Du  selv  er  Støv  ved  det  næste  Gry! 
Minder  er  til  for  det  gamle, 
Fremtiden  er  for  det  ny!" 

Og  Natten  begynder  at  svinde, 

de  blege  Skygger  at  fly; 

da  fyldes  det  sælsomme  Kammer 

med  Drømme  om  alt  det  ny. 

Vægge  og  Lofter  vides; 

de  fylkes  —  en  endeløs  Flok: 

Vrimlende  Slægter,  hvis  Skæbne 

laa  skjult  i  den  Gamles  Lok 

vrimlende  Slægter,  hvis  Traade 

skal  spindes  ud  af  det  nye  Aar, 

som  denne  Nat  dem  i  Møde  gaar.  - 

De  standser  vel  lidt  og  dækker 

den  Gamles  Lig  med  en  Blomst,  et  Blad 

de  tusend,  hun  kun  spandt  Taarer, 

de  faa,  som  hun  gjorde  glad, 

og  alle  de  mange,  mange, 

som  endnu  venter  paa  Lykken. 

Saa  vender  de  hende  Ryggen, 

higende  mod  det  ny, 

trodsige,  modige,  sky! 

Stor  og  broget  er  Scenen: 
tusende  skælvende  Arme  er  strakt 

mod  Barnehaanden  med  Tenen. 
Det  gælder  at  slippe  den  kolde  Haand 

og  tage  den  varme  i  Hænde! 
Skæbnesvangert  paa  Tærsklen  at  staa 

til  det,  som  ingen  tør  kende 
Bedst  at  give  sig  Gud  i  Vold: 
Han,  som  Nyet  skal  tænde, 
ved  ene,  hvor  Traaden  skal  ende  — ! 

DU  GLADE  LØMMELALDER! 

Du  glade  Lømmelalder, 
da  Knoppen  staar  i  Spring, 
og  leddeløse  Lemmer 

gør  Form  til  ingen  Ting, 

—  da  Armen  altid  dingler, 
og  Foden  støder  paa, 
men  Tanken  er  saa  frejdig 
og  Haabet  let  paa  Taa! 

Du  glade  Lømmelalder, 
af  mange  saa  forhadt! 

For  mig  er  Du  et  Minde 
i  Sol  og  Sommer  sat. 

Den  Tid,  da  jeg  var  ranglet 
og  havde  tynde  Ben 

og  var  kun  at  betragte 

som  Halvdelen  af  en, 

—  da  var  ej  nogen  Killing, 
som  lystig  boltrer  sig 

i  Leg  med  Hundehvalpe 

mer  sorgløs  glad  end  jeg, 

-  da  laa  min  Baad  for  Udfart, 
og  Storm  mig  hued  bedst, 
da  sang  i  Mast  og  Tougværk 
den  friske  Foraarsblæst! 

Men  den  Gang  jeg  blev  voxen, 

og  fik  i  Livet  Del, 
ja,  da  blev  Lykken  ranglet 

og  mere  halv  end  hel, 

—  da  blev  de  Fremtidsdrømme, 
hvorpaa  jeg  mig  forlod, 

saa  leddeløse  alle, 

saa  svajende  paa  Fod. 

Og  derfor  —  ak,  ja  derfor, 
at  Verden  er  ej  blid, 

Du  har  endnu  mit  Hjærte, 
Du  glade  Lømmeltid! 

Jeg  skylder  dig  min  Hilsen, 
jeg  skylder  dig  min  Tak: 

det  var  i  dine  Klæder, 

at  Lykkedrømmen  stak  — 

Du  glade  Lømmelalder, 
af  mange  saa  forhadt! 

For  mig  er  Du  et  Minde 

i  Sol  og  Sommer  sat  — ! 

SOLBUD,  VIOL! 

Lykkebud  om  Sol! 
Solbringer,  Viol! 
Jeg  hilser  dit  Komme! 
Min  Sjæl  var  saa  tung, 
mine  Tanker  saa  tomme, 
saa  fattig  mig  syntes 
min  Glædes  Rest  — 
en  Vennehaand  bar  dig 
ind  i  min  Stue, 
da  blev  der  Fest! 

Solbud,  Viol! 

Om  de  lagde  i  Døden 

dig  tæt  til  mit  Bryst, 

vilde  med  dig 

alle  mine  dyreste 

Minder  tage  Vinger 

mod  Evighedens  Kyst  — 

de  varmeste,  de  kæreste, 

de  skæreste,  jeg  vidste, 

dem  jeg  føler,  at  jeg  aldrig  kunde  miste  — ! 

Solbud,  Viol! 

Naar  jeg  holdt  til  min  Mund 

dine  mørkeblaa  Kalke, 
de  fine,  fløjelsbløde 
med  den  dybe  Farvebund, 
gik  alle  mine  Tanker, 
dig  festklædt  imøde, 
alle  mine  Drømme 
kom  dansende  paa  Taa, 
og  alle  mine  inderste 
Syner  bleve  blaa  — ! 

Velkommen  herinde 

Solbud,  Viol! 

Du  faar  alle  mine  Tanker  til  at  skinne! 

Der  staar  Du  jo  og  dufter 

og  giver  dig  selv, 

dit  Liv  hen  i  dette: 

Vaarens  Bebudelse 

over  en  Sjæl! 

Velkommen!  Velkommen, 

Lykkebud  om  Sol! 

Vaarbringer,  Viol! 

September  1901. 


KENDER  DU  SORG 

Kender  Du  Sorg  — ? 

Sorg,  som  træder 

med  tunge  Fødder 

og  Sorg,  som  flænger 

i  Hjærterødder  - 

Sorg,  som  ved  Dagene 

svider  i  Øjet 

og  staar  om  Nætterne 

over  dig  bøjet, 

Sorg,  hvis  isnende 

stive  Træk 

Du,  selv  naar  Du  drømmer, 

aldrig  faar  væk! 

Kender  Du  Død  — ? 
Død,  som  tæt  dig 
ved  Hjærtet  sover 
og  Død,  som  brat 
hugger  Traadene  over  - 
Død,  som  gør, 
at  en  Fugl,  der  synger, 
eller  en  Gren, 

der  over  dig  gynger, 
eller  et  Solstrejf 
gennem  en  Sky 
faar  alle  dine  Saar 
til  at  at  bløde  paany 
Død,  som  blæser 
med  Aande  tom 
alle  dit  Hjærtes 
Korthuse  om! 

Kender  Du  Krav, 
som  knuger  din  Haand 
med  Fordring  paa  Liv 
ved  en  aaben  Grav  — ? 
Krav,  som  hvisker 
med  skærende  Stemme, 
at  Du  maa  arbejde, 
at  Du  maa  glemme! 
Lad  dem  saa  komme 
saa  varligt,  de  kunde, 
de  træder  dog  over 
din  dybeste  Vunde, 
de  trykker  i  Haand  dig 
en  tornet  Stav  — 
og  naar  Du  slipper  den, 
bærer  Du  blodige 
Mærker  deraf! 

Kender  Du  Fred  — ? 

den  som  din  stakkels 

saarede  Hæl, 

den,  som  din  stakkels 

blødende  Sjæl 

med  sin  dybeste  Længsel 

stunder  imod, 

naar  den  ikke  græder  Taarer 

mere,  men  Blod  — ! 

HJEMLÆNGSEL 

Jeg,  som  har  elsket  den  fri  Natur 

fra  den  straalende  Sol  til  den  sorte  Bille, 

hvordan  skal  jeg  leve  uden  et  Fløjt 

af  en  Stær  —  og  uden  en  Lærketrille! 

Du  store,  altid  larmende  Stad! 

Aldrig  faar  Du  mit  Hjærtes  Varme, 
den  har  jeg  gemt  til  en  lille  By 

med  drivende  Sol  over  Vinduskarme. 

Du  store,  altid  larmende  Stad! 

Aldrig  faar  Du  min  sidste  Tanke, 
den  har  jeg  gemt  til  en  gammel  Gaard 

med  Dug  over  Murenes  Vinløvsranke. 

Aldrig  faar  Du  mit  sidste  Suk, 

det,  hvori  Du  min  Sjæl  kan  mærke! 

Det  har  jeg  gemt  til  den  sorte  Stær, 

det  har  jeg  gemt  til  den  brune  Lærke  — ! 

MINDER 


Minder  er  Guld  for  Tanken, 

en  Skat,  som  øges  hver  Dag, 

men  Skatten  tør  ikke  hæves 
med  hvert  et  Aandedrag. 

Minder  kan  stjæle  fra  Livet 
alt  sundt  og  frejdigt  Mod, 

Minder  maa  ikke  sygne, 

da  tære  de  Hjærtets  Rod. 

Minder  maa  ikke  leves, 

Minder  maa  elskes  kun! 

Der  kommer  den  Tid,  de  tør  leves: 
i  Dødens  Vielsesstund  - 

-  naar  Livet  ej  kræver  os  længer, 
men  Evigheden  har  Bud 
da  hæver  vi  Skattens  Rente 
og  Skatten  selv  hos  Gud! 

KRAFT 


fcm  drikker  sig  Kraft  af  Sundheds  Brønd 
og  én  af  Ungdommens  Skaaler  — 

jeg  drikker  mig  Kraft  af  Lidelsens  Drik, 
som  hver  en  Dag  mig  tilmaaler! 

Én  voxer  sig  stærk  ved  Elskovs  Favn, 
mens  Lykkens  Drue  han  suger  — 

jeg  voxer  mig  stærk  ved  Lidelsens  Haand, 
som  fast  om  mit  Hjærte  knuger! 

Én  lyser  sig  frem  ved  Haabets  Baun, 
som  Blus  over  Bjærgene  tænder  - 

jeg  lyser  mig  hjem  ved  Lidelsens  Navn, 
og  dør,  naar  Lidelsen  ender — ! 

STÆREFLØJT 

Sagte  som  Sang 

til  en  fin  Spinet 
sidder  Stæren  og  fløjter 

med  høj  Falcet! 
Der  svares  langt  borte  — 

det  blir  en  Duet! 
Saa  igen!  En  Terzet 

med  Fioler  og  Fløjter 

og  Klarinet! 

Ingen  har  som  Stærene 

Sol  over  Vingen, 
tindrende,  glittrende 

Solguld  —  ingen!  — 
Jeg  har  selv  haft  Sol  paa  Vingen. 

Aldrig  har  jeg  let, 
som  naar  Stærene  fløjtede 

en  Elskovsduet, 
men  heller  aldrig,  aldrig 

som  da  har  jeg  grædt. 

Det  hænder  i  sildige 

Sommerdage, 
naar  et  Uvejr  er  omme, 

dreven  af  et  strømmende 

Regnskyl  tilbage, 
at  Stæren  sidder  udenfor 
mit  Vindu  herinde 
og  pudsler  sine  Fjedre 
og  faar  dem  til  at  skinne, 

synger  ikke  højt, 

men  fløjter  kun  let 
som  til  Toner  af  en  fin 

gammel  Odelsspinet, 
fløjter  saa  vaarligt 

henrivende  som  ingen: 
Jeg  har  endnu  Sol  paa  Vingen! 

Det  hænder  ogsaa  mig, 
naar  i  ensomme  Uger 
jeg  har  dukket  mig  for  Stormene, 
som  isner  og  knuger, 
at  med  et  jeg  begynder 
at  rejse  mit  Hoved 

efter  Uvejrets  Øde 
og  frejdig  se  de  tungeste 

Dage  imøde 
da  hører  jeg  Toner 

af  en  Foraarsduet: 

Violin!   Klarinet! 
og  føler  mig  trøstet  — : 
Jeg  har  endnu  Sang  i  Brystet  — ! 

I 

Og  nu  vil  jeg  synge  en  Vise  en  Gang, 

en  Vise  en  Gang, 
og  det  skal  være  en  Midsommersang, 

mens  der  gaar  Sommerfugledans  derude! 

Den  Dag,  Du  kigged  i  Verden  ind, 

i  Verden  ind, 
da  lyste  Sankt-Hanssolens  røde  Skin, 

og  der  gik  Sommerfugledans  derude. 

Det  første,  Du  saa,  var  en  Rosentjørn, 

en  Rosentjørn, 
som  nikker  til  mange  smaa  Fuglebørn  - 

Din  Vugge  var  ligesaa  blød  og  lun, 

saa  blød  og  lun, 
som  andre  smaa  Fugleungers  af  Dun. 

De  vilde  Roser  bad  ingen  om  Lov, 

nej,  ingen  om  Lov, 
de  kiggede  nysgærrigt  ind,  hvor  Du  sov. 

Og  Stæren  og  Svalen  med  højt  Kvivit, 

med  højt  Kvivit, 
de  fløj  til  Ruden  og  gjorde  Visit. 

Og  Rødkælken  med  sin  røde  Svans, 

sin  røde  Svans, 
lykønsked,  fordi  Du  blev  født  ved  Sankt-Hans. 

Men  Edderkoppen,  som  sad  i  sit  Spind, 

som  sad  i  sit  Spind, 
hun  glemte  at  fange  en  Flue  ind! 

Og  alle  smaa  Kid  i  den  grønne  Vang, 

i  den  grønne  Vang, 
af  Glæde  for  dig  de  hopped  og  sprang. 

Græshoppen  hilste  med  Fedelspil, 

med  Fedelspil, 
Bien  drak  Honning  og  klinkede  til. 

Og  Oldenborren,  som  tumlede  rundt, 

som  tumlede  rundt, 
hun  drak  saa  meget,  at  hun  fik  ondt! 

Men  Gøgen,  saasnart  han  fik  vide  Besked, 

fik  vide  Besked, 
da  kukked  han  lige  til  Sol  gik  ned  — ! 

Alle  smaa  Børn,  som  er  født  ved  Sankt-Hans, 

er  født  ved  Sankt  Hans, 
hører  Blomsterne  gro  og  ser  Elverdans. 

Hvad  Vindene  synger,  det  kan  de  forstaa, 

det  kan  de  forstaa  - 
De  taler  med  Fugle,  de  hvisker  med  Straa 

De  leger  med  røde  Sankt-Hansormeblus, 

Sankt- Hansormeblus, 
og  drikker  med  Blomster  og  Solstraaler  Dus, 
mens  der  gaar  Sommerfugledans  derude  — ! 

Se,  nu  har  jeg  sunget  en  Vise  for  dig, 

en  Vise  for  dig, 
hvis  Du  hedder  Pip,  saa  er  Visen  af  mig! 
Og  der  gaar  Sommerfugledans  derude 

II 

Nu  hilser  Dagen  dit  Komme, 
smiler  ad  Vinduets  Rude  ind, 

leger  med  Gyldenhaaret 
og  kysser  i  Glød  din  Rosenkind  - 

nu  hilser  Dagen  dit  Komme! 

Min  lille  Rosenblomme! 

Ræk  mig  din  Haand,  saa  danser  vi  to 

ind  gennem  Dagen  hin  unge 
paa  barnlige  Tankers  Silkesko  - 

min  lille  Rosenblomme! 

Naar  Dagen  igen  er  omme, 

danser  vi  ud  paa  Drømmenes  Bro, 

træder  saa  blødt  og  sagte 

paa  barnlige  Tankers  Listesko  - 
naar  Dagen  igen  er  omme  - 

III 

Spring,  min  Skat,  paa  bare  Ben! 

Hop,  min  Pip,  min  egen! 
Øjet  lyst  og  Sjælen  ren  - 
endnu  nænner  ingen  Sten 

at  saare  dig  paa  Vejen. 

Hop,  min  Pip,  paa  bitte  Sko 
trøstigt  henad  Vejen! 

Altid  frejdig,  altid  fro! 

Falder  Du  en  Gang  og  to, 
hvad  gør  det,  min  egen! 

Aldrig  lade  sig  gaa  paa  - 

op  igen  at  bene! 
Dans  Du  kun,  hvor  vi  maa  gaa, 
spring  paa  Pusselanker  smaa 

over  Vejens  Stene! 

Syng,  om  nogen  gør  dig  Tort  - 

Sang  er  til  for  Trøsten  - 
alt,  hvad  der  kan  synges  bort, 
gør  ej  bitter,  slaar  ej  haardt, 
brug  da  frejdig  Røsten! 

Syng  ud  af  din  hele  Sjæl, 

til  i  tusend  Minder 
Barnet  med  den  bløde  Hæl, 
Barnet  med  den  rene  Sjæl 

frem  i  Øjet  skinner! 

Da  staar  bitte  Ben  paa  Vagt 

mellem  Torneranker: 
Mørket  ejer  ingen  Magt, 
naar  i  Kvindens  Sjæl  er  lagt 

Lys  af  Barnets  Tanker. 

Spring,  min  Krøltop,  med  din  Hund! 

Hop,  min  Skat,  min  egen! 
Leg  dig  glad  og  stærk  og  sund 
tidsnok  kaster  Sorgers  Stund 

Alvor  ind  i  Legen  - 

hop,  min  Skat,  min  egen! 

IV 

Oppe,  hvor  alle  Guds  Engle  bor, 

har  lille  Pippip  en  lille  Bror. 
Med  sorte  Øjne  og  krøllet  Haar 

leger  han  i  Vorherres  Gaard. 

Vifter  to  Vinger,  de  mindste  smaa, 

de  fineste  nogen  fik  Øje  paa, 
skærmende  rundt  om  din  lille  Seng, 

saa  er  det  ham,  min  egen  Dreng. 

Mærker  Du,  naar  Du  gaar  vild  paa  Jord, 
en,  som  drager  dig  hjem  til  Mor, 

saa  er  det  ham,  Du  kender  bedst: 

min  krøllede  Dreng,  Guds  vingede  Gæst! 

Din  Haand  han  holder,  hvor  Du  gaar  hen, 
Vorherre  holder  hans  Haand  igen, 

og  derfor  giver  jeg  dig  saa  trygt 

i  Livet  ud  uden  Angst  og  Frygt, 

—  fordi  jeg  ved,  naar  jeg  selv  skal  bort, 
at  En  ser  langt,  der  hvor  jeg  saa  kort 

og  oppe  hvor  alle  Guds  Engle  bor, 
har  lille  Pippip  en  lille  Bror! 

V 

Livet  er  fuldt  af  saa  mange  Skær 

saa  mange  Skær 
de  truer  dig  fjærnt,  de  voxer  dig  nær 
tro  ikke,  at  al  Ting  er  Solskin  her, 

ak  nej,  Pippip! 

Skuffelsen  væver  sin  Traad  saa  lang  - 

sin  Traad  saa  lang  — 
ingen  har  nogentid  set,  hvor  den  sprang, 
ingen  har  set,  hvor  den  endte  sin  Gang, 

ak  nej,  Pippip! 

Livet  kan  have  saa  kold  en  Røst 

saa  kold  en  Røst  - 
Is  kan  det  lægge  omkring  dit  Bryst; 
men  derfor  er  Verden  ej  tom  for  Trøst, 

nej  nej,  Pippip! 

Hadet  viser  dig  nok  sin  Hæl  - 

hold  ud,  Pippip! 
Den,  som  er  tro  mod  Gud  og  sig  selv, 
vinder  sig  dog  en  lykkelig  Sjæl  - 

hold  ud,  Pippip! 

VI 

Der  bor  en  lille  Pige  i  Søllerød  By, 

en  ganske  lille  straaleøjet  Pige, 
hun  synger  sine  Viser  i  højeste  Sky, 
og  kan  hun  ingen  gammel,  saa  traller  hun  en  ny, 

men  hvad  hun  hedder,  vil  jeg  ikke  sige. 

Der  bor  en  lille  Pige  i  Søllerød  By, 

for  hende  skinner  Sol  og  Stjærner  svale, 
og  naar  Du  møder  hende,  blir  Glæden  dobbelt  ny, 
Svalen  kvidrer  højere  og  gladere  mod  Sky, 
og  Solen  skinner  varmere  i  Dale. 

For  hende  leger  Guldsmed,  for  hende  summer  Bi, 
for  hende  folder  alt  sig  ud  til  Sommer, 

Katten  skyder  Ryg,  naar  hun  gjør  Krumspring  paa  Sti, 

Hanen  spankulerer  hende  hilsende  forbi, 

og  Hønsene  de  kagler,  naar  hun  kommer. 

Jeg  ved  en  lille  Pige  med  Smilehul  om  Mund, 

hun  er  jo  kun  en  ganske  lille  Pige, 
men  ingen  har  saa  underlig  en  Hjærtemagt  som  hun, 
naar  der  er  Graad  i  Smilet  og  Smil  i  Taarens  Bund, 

og  naar  der  er  saa  meget,  hun  vil  sige! 

Jeg  ved  en  lille  Pige  med  Krøller  i  sit  Haar, 

hun  er  jo  kun  en  ganske  lille  Pige, 
men  hendes  Fødder  danser  af  Glæde,  hvor  hun  gaar, 
og  hendes  Øjne  synger  ud  i  den  glade  Vaar, 
og  hun  er  Solen  i  mit  Kongerige! 

VII 
Du,  som  har  gjort,  fra  Du  blev  til, 

hver  Livets  Dag  til  Fest  for  mig, 
mon  nogen  Tid  Du  fatte  vil, 

hvor  varmt  jeg  takker  dig  — ! 

Du,  som  med  dine  Hænder  smaa 
i  Fryd  og  Sorg  kærtegner  mig, 

mon  nogen  Tid  Du  vil  forstaa, 
hvor  jeg  velsigner  dig  — ! 

VIII 

Du  rækker  mig  Hænderne  trygt  og  frit, 

vil  i  mine  holde; 
der  var  Hænder,  som  fatted  om  dine  tit, 
som  ledede  ømt  dine  snublende  Skridt  - 
Du  ler  og  springer  og  aner  lidt, 

at  de  Hænder  er  kolde! 

Dine  Øjne  varmer  som  Sol  paa  min  Vej, 

selv  naar  de  er  lukte; 
der  var  Øjne,  hvis  Fryd  var  at  stirre  paa  dig, 
Øjne,  der  mødtes  i  dine  med  mig 
Du  synger  og  danser  og  aner  ej, 

at  de  Øjne  er  slukte! 

Du  lokker  med  Kys,  naar  din  Haand  er  tom  — 

dine  Kys  er  saa  bløde 
Der  var  Læber,  som  jublede,  hver  Gang  Du  kom, 
Læber,  som  mindede  dine,  og  som 
gav  Liv  i  din  Leg  —  ak,  hvad  ved  Du  nu  om, 

at  de  Læber  er  døde  — ! 

IX 

Lille  Barn  paa  fine  Fødder! 

Lille  Barn  med  bløde  Hænder! 
Hvem  skal  nu  din  Tilflugt  være: 

Vennen  over  alle  Venner? 

Lille  Barn  med  rene  Tanker! 

Lille  Barn  med  glade  Øjne! 
Hvem  skal  nu  i  Favn  dig  kryste, 

skærme  dig  for  Livets  Løgne? 

Han,  som  over  alt  dig  elsked, 
er  til  andre  Steder  bunden, 

kan  ej  lede  dig  ved  Haanden, 

kan  ej  minde  dig  paa  Munden  - 

Lille  Barn  paa  fine  Fødder! 

Lille  Barn  med  bløde  Hænder! 
Én  skal  nu  din  Tilflugt  være, 

Vennen  over  alle  Venner! 

Ham  betror  jeg  dig  for  alle 

Livets  tusend  trange  Dage! 

Af  hans  rene  Hænder  kræver 

jeg  dig  ren  og  glad  tilbage  — ! 


CAROLINE  MATHILDE 


Kronborg,  i  April   1772. 

I 

Der  summer  Bier  over  Slottets  Grave, 

og  Dans  af  Myg  gaar  i  den  gamle  Have  - 

Jeg  var  jo  selv  som  Bien:  Jeg  sad  ved  Kubens  Rand 

og  suged  Livets  Honning,  drak  Nektar  hos  en  Mand! 

Travle  Bi  ved  min  Vindusrude! 

travle  Bi,  sug  dig  fast  derude, 
travle  Bi! 

Der  gynger  Vedbend  opad  Murens  Flade, 
en  Guldsmed  drikker  Duggen  af  dens  Blade 
Af  store,  dybe  Skaaler  har  selv  jeg  drukket  Vin, 
og  alle  andres  Glæder  var  intet  imod  min! 

Guldsmed  fin  ved  min  Vindusrude! 

Guldsmed  fin,  drik  dig  Rus  derude. 
Guldsmed  fin  — ! 

Der  voxer  Gyldenregn  —  saa  mange,  mange! 
Snart  løver  sig,  de  lyse  Kuppelgange 
Jeg  var  en  ensom  Kvinde  foruden  Ly  og  Hegn, 
hans  Kærlighed  faldt  over  min  Sjæl  som  Gyldenregn  - 

Gyldenregn,  skin  i  mine  Drømme! 

Gyldenregn,  hold  ej  op  at  strømme 
Gyldenregn ! 

II 

Min  Kærligheds  Lovsang!  Jeg  synger  dig  ud 

fra  Fængselets  Mure, 
lader  dig  stige  med  Taagen  mod  Sky 
og  glide  i  Solglansen  ind  over  By! 

Du  kan  ikke  fanges  i  Bure! 

Om  dryppende  Blod  end  tegner  din  Vej, 

og  Kval  blev  dig  givet, 
Du  taber  ej  ringeste  Gnist  af  din  Fryd, 
af  den  jublende,  syngende  Lovsangslyd, 

hvori  Du  sprang  ud  til  Livet! 

Min  Kærligheds  Lovsang,  Du  kan  ikke  dø! 

Jeg  lader  dig  blive, 
flagre  om  Fyret  i  ensomme  Kvæld, 
for  siden  i  Fuldmaanens  lysende  Væld 

min  evige  Saga  at  skrive! 

Synes  Du,  Vandrer,  som  ganger  i  Kvæld 

om  Ringfæstningsmuren, 
at  Sundet  hvisker  saa  sært  ved  din  Fod, 
og  Roserne  fælde  det  røde  Blod, 

og  der  er  som  Sang  i  Naturen, 

—  min  Kærligheds  Lovsang,  jeg  ved  det  er  dig! 

Du  aander  derude, 
synger  fra  Havet  mod  Slottet  paa  0, 
skælver  i  Løvspind  langs  hviskende  Sø 

og  svulmer  i  Sejl  af  hver  Skude! 

Naar  Hjærtet  maa  gløde  i  Kvindebryst 

og  le  i  sin  Vaande, 
kan  ikke  dæmme  for  Følelsens  Væld, 
føler,  det  kunde  sig  elske  ihjel, 

da  fanger  Du  Liv  og  Aande! 

Ej  Aar  kan  dig  øde,  saa  mange  de  er, 

ej  Had  kan  dig  kvæle! 
En  Kærlighed,  stærk  og  tro  som  min, 
vil  altid  finde  sig  Sangbund  fin 

dybest  i  Kvinders  Sjæle  — ! 

III 

Tit,  naar  jeg  sidder  herinde 
og  stirrer  ud  mod  det  blinkende  Sund, 

hvor  Bølgerne  danse  og  skinne, 

favnes  og  lystelig  rinde 

ind  mod  den  sandede  Grund, 
møder  mig  samme  Minde 

En  Dag,  da  ved  Aftentide 
min  Jagtbaad  skar  det  blinkende  Sund, 

hvor  Sejlere  ligesom  hvide, 

slanke  Svaner  fremglide, 

vel  hundred  i  samme  Stund! 
Det  Sund,  det  kender  min  Kvide 

Der  skreg  i  Luften  en  Maage; 
vi  mødte  et  Skib  —  et  grundstødt  Vrag! 

Der  steg  som  en  fugtig  Taage 

op  bag  mine  Øjenlaage: 

Det  hilste  med  Englands  Flag! 
Jeg  husker  den  hvide  Maage  - 

Af  Graad  var  mit  Øje  blindet; 
den  danske  Kyst  stod  smykket  til  Vaar, 

og  Byen  laa  tusendtindet 
Paa  Land  stod  Kongen  —  i  Mindet 
en  Olding  paa  tyve  Aar! 
Og  Sundet  laa  solbeskinnet         — ! 

IV 

Ved  Folehaven  og  Frydenlund 

dér  slynger  sig  Stierne  bløde  — - 

men  kommer  Du  did  i  en  vaarlig  Stund, 

da  var  dig  kun, 
for  dér  holder  Elverfolk  Møde! 

I  Folehaven  er  Græsset  blødt, 
og  Fodspor  gennem  det  glider 
af  to,  som  dér  har  hinanden  mødt  — 

det  Spor  er  rødt 
og  bliver  til  evige  Tider! 

Fra  Frydenlunds  Mure  skinner  det  hvidt, 
naar  Solen  ganger  bag  Liden  — 
da  fanger  Øret  Klirren  af  Ridt 

og  Klang  af  Skridt, 
som  traadtes  for  længe  siden. 

Der  jager  en  Hest  —  der  glammer  en  Hund  l 

Naturen  lytter  og  tier 

Ved  Folehaven  og  Frydenlund, 

o,  var  dig  kun, 
dér  gaar  saa  slyngede  Stier  — ! 

V 

Jeg  kender  et  gammelt  Valgsprog, 

der  fulgte  mig  fra  mit  Hjem 
jeg  hører  min  Moders  Stemme, 

saa  tit  jeg  siger  det  frem. 
Hun  havde  fundet  og  læst  det 

under  et  gammelt  Portræt  — : 
„O,  keep  me  innocent!  make  others  great!" 

Jeg  husker  et  gammelt  Valgsprog, 
som  siden,  naar  det  blev  sagt, 

har  Skammens  blodige  Rødme 
over  mit  Ansigt  lagt. 

Jeg  vilde  glemme  —  Det  lo  kun, 
lo  højt  fra  det  gamle  Portræt: 

„O,  keep  me  innocent  —  make  others  great!" 

Jeg  elsker  det  gamle  Valgsprog, 

som  klinger  saa  mildt  og  blidt! 

Jeg  elsker  det  gamle  Valgsprog, 
skøndt  ikke  mer  det  er  mit! 

Det  hvisker  vemodigt  til  mig 
fra  hver  en  minderig  Plet: 

„O,  keep  me  innocent  —  make  others  great!" 

Jeg  giver  det  gamle  Valgsprog 

i  Arv  til  hans  Barn  og  mit  - 
maaske  dog  ejer  det  Kræfter 

af  Bønner,  jeg  bad  saa  tit. 
Maaske  der  stod  Visdom  skrevet 

under  det  gamle  Portræt  — : 
„O,  keep  me  innocent!  make  others  great  — !" 

VI 

Jeg  vaagner  saa  tit  i  det  aarle  Gry, 

naar  Kronborg  sit  Fyr  mon  slukke, 

strækker  min  Haand  over  Sengen  ud 
med  tusend  skælvende  Sukke 
og  tror,  jeg  gynger  en  Vugge  — ! 

Men  Pladsen  er  tom,  og  Stuen  mørk, 

og  Puslingen  finder  jeg  ikke. 
Hvem  vaager  vel  nu  ved  den  lille  Seng: 
Hvad  nytter,  at  blødt  hun  kan  ligge 
Hun  fryser  for  kolde  Blikke! 

Jeg  bar  hende  ind  til  Livet  med  Fryd, 
min  Kærligheds  dyreste  Minde! 

Den  Morgen,  de  førte  mig  fangen  hid, 
da  skreg  i  min  Sjæl  det  inde: 

Tag  al  Ting  —  kun  ikke  hende! 

Saa  lidt  har  jeg  kendt  til  Fred  i  mit  Liv- 
men  lo  hun  i  mine  Arme, 

listed  den  sig  dog  over  mit  Sind 
med  underlig  stille  Varme, 

som  Lys  fra  Vinduets  Karme  - 

Min  lille  Prinsesse!  Min  Pusling  fin! 

Jeg  kysser  med  Graad  dine  Hænder: 
Mer  fattig  Du  er  end  det  Tiggerbarn, 

som  nede  paa  Gaden  render  — : 
Det  har  dog  en  Mor,  det  kender  — ! 

VII 
Mit  Liv  er  et  fortvivlet  Liv! 
Det  kunde  bleven  rigt  - 
det  kunde  ejet  Lykkens  Fond, 
men  haarde  Viljer  bandt  min  Aand 
og  sønderrev  med  iskold  Haand 
mit  blanke  Ungdomsdigt! 

Mit  Liv  er  et  fortvivlet  Liv! 
Det  er  et  blindt  Compas, 
som  tegner  Skæbners  vilde  Leg 
og  Timers  Tomhed  med  en  Streg 

Om  Døden  kom,  saa  kold  saa  bleg, 
jeg  gav  den  Æresplads! 

VIII 

De  siger,  jeg  var  utro  mod  Kongen! 
Men  ved  I,  hvordan  Kongen  var? 
Hans  Sjæl  var  i  Taager  fangen, 
han  ligned  en  Olding  i  Gangen, 
hans  Blik  var  glansløst  og  mat  - 
hans  Træk  var  slappe  og  sløve 
som  efter  en  udlsvet  Nat! 

Han  omgikkes  kun  sine  Hunde 

og  stundom  en  Negerdreng! 
Hundene  sparked  og  jog  han, 
og  Drengen  kyssed  og  slog  han, 
bed  ham  i  Fingren  den  ene  Stund 
og  suged  den  næste  hans  Saar  med  sin  Mund! 
Stundom  lod  han  sig  ogsaa 

af  Negerdrengen  bruge  som  Hest, 

stejled  og  lod  ham  falde, 

lod  sig  ved  Øgenavn  kalde  - 
Jeg  ved  ikke,  hvilken  af  alle 

de  Løjer,  der  klædte  ham  bedst! 

IX 

Jeg  hader  dette  Lands  Kvinder! 

alle  dem,  jeg  ved  Hove  saa! 
Der  er  Kvinder  i  Vadmelsklæder, 
Kvinder  med  Borgerhue  graa, 

dem  tror  jeg  paa! 
De  andre  er  ikke  værdig 
at  kysse  min  mindste  Taa! 
De  fleste  havde  sig  mange, 

de  færreste  havde  sig  faa  - 
ingen  af  dem,  jeg  saa, 

havde  sig  én  alene 

at  elske  og  stole  paa! 
Alle  de  Kvinder,  jeg  kendte, 
var  flygtige  Folk,  som  elsked  i  Flok; 

jeg  kendte  kun  til  at  elske 
én  eneste  —  han  var  mig  nok! 

Rigerne  raader  med  kongeligt  Blod, 
som  var  det  en  livløs  Ting! 
Hvem  kan  da  undres  over, 

at  Blodet  gør  vilde  Spring! 
Den  fattigste  Kvinde  har  Ret  for  sit  Liv, 

hvor  ringe  hun  findes  - 
om  Armod  bandt  hende  nok  saa  haardt, 

sit  Hjærte  giver  hun  selver  bort, 

den  Ejendom  er  hendes! 
Men  Dronningen  paa  sin  Trone, 
Kongen,  som  fører  sit  Scepter  med  Glans, 
og  Prinsen,  som  venter  hans  Krone, 
fattige  Fanger  saa  maa  de  sig  kalde: 
den  dyreste  Ret  --  deres  Hjærtes  Ret 

er  nægtet  dem  alle! 

Hvornaar,  hvornaar  dog  kommer  den  Tid, 

af  alle  størst, 
da  Mennesker  kræver  for  al  Ting 

at  være  Mennesker  først? 
Kommer  den  nogensinde, 
da  vil  jeg  rejse  mig  op  fra  min  Grav, 

hvor  jeg  længst  laa  Lig, 
og  hilse  den  med  et  Glædesskrig! 
et  Glædesskrig,  som  skal  runge 

med  Kraft  af  Aartusenders  Krav! 

X 

Jeg  husker  en  Dag  — 
den  første,  jeg  følte  mit  Hjærte  slaa 
højt  mod  en  andens  i  varme  Slag  — ! 
Jeg  slynged  min  Arm  om  Kongens  Hals 

og  bad  i  skælvende  Angst: 
Lad  ikke  den  Mand  komme  til  mig! 
Min  Sjæl  kunde  blive  for  hans  Øjne  tilfals! 

Ved  I,  hvad  han  svared  — 

og  med  isnende  Ro? 
Er  Greven  ikke  god  nok, 

saa  søg  Jer  en  anden 

Og  han  vendte  sig  -  og  lo! 

XI 

Jeg  sad  i  et  gravmørkt  Kammer, 
min  Tanke  var  mørkeræd  - 

Min  Sjæl  var  ved  at  gaa  under 
af  Rædsel  for  Mørkets  Sted. 

Da  sprængtes  Døre  og  Laase! 

Der  vælded  et  Lyshav  ind! 
Jeg  glemmer  aldrig  den  Varme 

og  aldrig  det  Straaleskin! 

Det  var,  som  skulde  og  maatte 
jeg  give  Alverden  Del 

i  al  den  jublende  Lykke, 

som  den  Gang  bødes  mig  hel! 

Men  tømte  jeg  ud  til  Bunden 
min  gyldne  Lykkepokal, 

saa  bøder  jeg  nu  med  Bærmen 
af  Livets  end'løse  Kval! 

XII 

Jeg  husker  et  Ridt  gennem  Gribskovs  Hegn, 

saa  lys  en  Skærsommernat! 
Høstakke  dufted  fra  hver  en  Kant, 

og  Pindsvin  pudsled  i  Krat. 

Vi  sprængte  over  det  vaade  Græs 
hans  Hest  var  lige  ved  min  - 

Fuldmaanen  slog  over  Engen  ud 
sit  sitrende  Sølverlin. 

Ikke  en  eneste  Blomst,  jeg  ved, 

blev  knust  den  Nat  paa  vor  Sti, 

og  alle  de  Fuglereder  smaa 
forsigtig  vi  red  forbi  - 

Inde  i  Dampen,  som  sagte  steg 

fra  Mjødurt  og  Fingerbøl, 
bryggede  Mosekonen  den  Nat 

sit  varme,  berusende  01. 

Jeg  drak  mig  en  glødende  Elskovsrus 

af  hvert  et  levende  Straa! 
Elske  maatte  jeg  hver  en  Ting, 

mit  fryddrukne  Øje  saa: 

Muldvarpen  skød  over  Jorden  op, 

jeg  kunde  den  fanget  med  Lyst! 
Markmusen  løb  over  Vejens  Grus, 
jeg  kunde  den  gemt  ved  mit  Bryst! 

Natuglen  skreg  fra  det  gamle  Slot  - 
melodisk  dens  Stemme  lød! 

Snogene  sov  i  det  dybe  Græs, 

jeg  kunde  dem  skjult  i  mit  Skød! 

Skruptudsen  krøb  paa  den  vaade  Vej, 
jeg  kunde  den  favnet  saa  vel! 

Sværmeren  fløj  mod  min  hede  Kind, 
jeg  kunde  den  kysset  ihjel  — ! 

XIII 

Mig  rinder  en  gammel  Vise  ihu 
Tankerne  fare  saa  vide 
hvad  mest  jeg  savner,  det  mindes  jeg  nu. 
Mig  tykkes,  det  er  tungt  at  lide! 

Der  pipper  en  Fugl  i  det  nære  Krat 

Tankerne  fare  saa  vide 
den  drømmer  sig  Mage  til  i  Nat. 

Mig  tykkes,  det  er  tungt  at  lide! 

Der  synger  en  Græshoppe  nedenfor  Aa  - 

Tankerne  fare  saa  vide  - 
sin  lystige  Frue  saa  tænker  han  paa. 

Mig  tykkes,  det  er  tungt  at  lide! 

Der  springer  en  Hind,  som  af  Skov  er  rømt 

Tankerne  fare  saa  vide  - 
sit  diende  Kid  saa  skærmer  hun  ømt. 
Mig  tykkes,  det  er  tungt  at  lide! 

Det  kender  kun  den,  som  selv  fik  Saar  - 

Tankerne  fare  saa  vide  - 
at  aldrig  man  bytter  sin  Elskovs  Kaar, 
om  ogsaa  det  er  tungt  at  lide! 

At  elskes  af  andre  er  vel  en  Trøst  - 

Tankerne  fare  saa  vide  - 
men  selv  at  elske  er  Livets  Lyst! 
Mig  tykkes,  det  er  faurt  at  lide 

XIV 
Hvem  der  sad  paa  Ryggen 

af  en  springende  Hest! 

Eja!  hvilken  Fest! 
Hop,  min  Fole,  hop  igennem  Skove! 

Ingen  kender  Frihed, 

som  ikke  kender  Ridt! 
Ak,  at  færdes  frit 
flyvende  paa  vingelette  Hove! 

Først  at  faa  sin  Ganger 

med  Kærtegn  lagt  i  Baand, 
stryge  med  sin  Haand 

over  Mulens  fine,  fløjelsbløde  — 
saa  et  Spring  i  Sadlen, 
et  Greb  i  Mankens  Net! 

Aldrig  blev  jeg  træt, 

red  jeg  end  fra  Gry  til  Aftenrøde! 

Mod  et  Ridt  paa  Ryggen 

af  en  skummende  Hest 

er  hver  munter  Fest, 
hver  en  let  og  lystig  Dans  ved  Hove, 

daarligt  Tidsfordriv! 

Ak,  jeg  gav  mit  Liv 
for  endnu  et  Ridt  igennem  Skove! 

XV 

Aa,  var  jeg  den  Fiskerpige, 
som  tørrer  i  Sol  sit  Net! 

Aa,  var  jeg  den  Fiskerpige, 

hvor  slog  da  mit  Hjærte  let! 

Saa  vilde  jeg  sidde  ved  Stranden 
°g  vugge  mit  Barn  i  Skød 

og  tænke  de  gladeste  Tanker,, 

som  endnu  paa  Jord  blev  fød! 

Saa  vilde  jeg  binde  min  Hue 
og  snøre  mit  Vadmelsliv 

og  spørge  min  Ven,  om  Huen 
ej  klædte  en  Fiskers  Viv! 

Og  alle  de  glidende  Bølger, 

som  hvisked  mig  Elskovsord, 

dem  vilde  jeg  trille  som  Perler 
paa  Mindets  bævende  Snor  - 

Alle  de  Sange,  jeg  kendte, 

de  skulde  synge  hans  Navn, 

og  alle  de  Tanker,  jeg  tænkte, 
gemme  sig  ind  i  hans  Favn. 

Aa,  var  jeg  den  Fiskerpige, 

som  brunes  i  Sol  og  Vind, 

jeg  lukkede  Lyset  og  Livet 

og  al  Guds  Kærlighed  ind! 

Jeg  løfted  mit  Barn  paa  Armen: 
Døm,  Herre!  fordøm  mig  frit! 

Det  Barn  fordømmer  Du  ikke  - 
Barnet  er  hans  og  mit! 

XVI 

De  hugged  hans  Haand  —  de  hugged  hans  Fod  - 

De  Hug,  de  gjaldt  i  min  Hjærterod! 
Har  jeg  aldrig  vidst,  hvad  det  var  at  lide, 

nu  ved  jeg  det  —  Smærten  staar  hel  ved  min  Side! 

Den  sidste  Draabe  er  drukket  ud, 

det  sidste  Saar  er  i  Hjærtet  skaaret, 
det  sidste  skarpe,  blodige  Søm 

er  hugget  i  Saaret! 

Hvad  jeg  fik  givet,  gaves  mig  helt: 

drukket  har  jeg  af  Livets  Kilde, 
den  højeste  Lykke,  den  dybeste  Kval! 

Hvad  mer  kan  jeg  ville ! 

XVII 

Jeg  kan  ikke  glemme  det  blodige  Syn 

af  hans  faldende  Hoved! 
Det  følger  mig  hver  en  ensom  Stund, 
det  jager  mig  op  af  mit  dybeste  Blund 

og  vækker  mig  brat! 
Jeg  drømte  om  det  igen  i  Nat. 
Det  trillede  hen  for  min  Fod 
Øjnene  skinnede  hvide, 
og  Haaret  var  skudt  tilside 

i  Strømme  af  størknet  Blod! 
Tænderne  bed  sig  i  Smærte 
fast  om  hans  Læber  —  Den  dejlige  Mund! 
Jeg  kendte  den  knap  i  den  grufulde  Stund! 

—  Der  slog  mig  imøde  en  iskold  Luft, 

en  vammel  Lugt  fra  de  Døde  - 
den  lagde  sig  over  min  Tunge  tykt. 
Hvorfor  skal  dog  Livet  ende  saa  stygt—! 

O,  Straf  for  Syndere  alle! 

grufulde  Straf  for  Syndere  flest: 
Hvorfor  skal  vi  ræddes  ved  noget 

af  det,  vi  har  elsket  mest  — ! 

XVIII 

Jeg  drømmer,  han  minder  mig  paa  min  Mund, 

hans  Øjne  i  mine  brænder  - 
Jeg  vaagner  og  ser  et  brustent  Blik, 

hvis  Udtryk  jeg  ikke  kender! 

Jeg  drømmer,  han  tager  mig  tæt  i  Favn 
og  hvisker  mig  Ord  saa  varme  - 

Jeg  vaagner  og  ser  et  iskoldt  Lig 
med  tunge,  stivnede  Arme! 

Jeg  drømmer,  vi  er  paa  den  hele  Jord 

kun  han  og  jeg  alene  — 
Jeg  vaagner  og  ser  med  skærende  Sorg, 

at  nu  er  jeg  ene        ene! 

XIX 

Laan  mig  en  Hest 
en  eneste  Nat! 
Jeg  rider  til  Retterstedet 
at  hæve  en  blodig  Skat. 
Luk  op,  luk  op  for  mit  Fængsel 
blot  for  en  eneste  Nat! 

Som  Aage  lakked  til  Else  ind 
og  klapped  paa  Døren  med  Kiste, 

fordi  han  havde  ej  Skind, 

saa  lakker  jeg  ud  til  Stedet, 
hvor  Jorden  drak  af  hans  røde  Blod 
Jeg  tager  det  blodige  Hoved, 

som  trillede  hen  for  min  Fod; 
jeg  knuger  det  ind  til  mit  bankende  Bryst 

med  Rædselens  Lyst! 
Jeg  vugger  det  i  mine  Arme  - 
Jeg  kysser  hans  Læber  varme! 
Jeg  lægger  hans  iskolde  Kind  til  min; 
jeg  tørrer  det  størknede  Blod  af  hans  Nakke 

alt  med  min  blødeste  Brystdugs  Lin. 

Det  stivnede  Træk  om  Munden, 
som  taler  om  Angst  og  Tort, 


123 


CAROLlSt:  MATHILDE 


jeg  lader  min  brændende  Taare 

falde  og  smelte  det  bort! 
De  stive,  stirrende  Øjne, 

som  aldrig  mere  sig  lukke  vil, 
jeg  presser  min  Mund  imod  dem 

og  kysser  dem,  kysser  dem  til! 

Saa  tager  jeg  Hesten  ved  Grimen, 

staar  op  og  vender  den  brat. 
Der  drypper  Blod  af  vort  Fodspor, 

hvorhen  vi  rider  den  Nat. 

Ingen  Blomst  skal  rejse  sig  mer, 

det  dryppede  paa  fra  den  Døde! 

Og  ingen  Fugl  skal  synge  igen, 
hvis  Fjer  af  Blodet  blev  røde! 

Saa  rider  vi  gennem  den  mørke  Skov 

og  over  den  vilde  Hede, 
at  knække  hver  Blomst,  at  knuse  hvert  Kryb, 

at  øde  hver  Fuglerede  — ! 

XX 

Døden  vrider  sin  visne  Krop 
i  glade  Hop: 
„Han  sover  godt 
din  Ven        du  vækker  ham  aldrig  op.44 

Ja,  le  Du  blot! 
Døden  er  stærk,  men  Elskov  er  stærkere! 

Døden  banker  paa  Kistefjæl 

med  Knokkelhæl: 

„Hej!  Ormefest!"  - 
Tag  Du  hans  Legem,  jeg  tar  hans  Sjæl, 

hvem  ler  saa  bedst? 
Døden  er  stærk,  men  Elskov  er  stærkere! 

Døden  ganger  for  Himlens  Port: 

„Nu  er  det  gjort, 

Smuld  er  hans  Lin!" 
Jeg  bøjer  mit  Knæ  i  Rummet  stort: 

Den  Sjæl  er  min! 
Døden  er  stærk,  men  Elskov  er  stærkere! 

Da  ler  Vorherre  —  Han  kender  sin  Magt: 
„Du  har  det  sagt, 

den  Sjæl  er  din! 
thi  virker  jeg  den  en  anden  Dragt 

for  smuldret  Lin 
Døden  er  stærk  —  men  Elskov  er  stærkere!" 

XXI 

De  siger,  at  Dommen  er  falden, 
og  jeg  er  forvist  fra  Folk  og  Land! 
Det  drypper  ej  mer  i  Skaalen, 
én  Gang  fyldt  til  over  sin  Rand. 
Kunde  mit  Barn  jeg  tage, 
jeg  bar  det  frem  mod  den  klare  Sol, 
aldrig  jeg  saa  mig  tilbage 

efter  en  Kongestol! 
Kun  gennem  Gribskovs  Vænger 
skulde  min  Længsel  fare  ved  Nat, 

gribe  i  Mosekonen 

og  Ellepigerne  fat, 

fare  som  løse  Heste, 
der  næppe  strejfer  Jorden  med  Hov 

over  det  hegnede  Lukke 
og  fylde  med  bævende  Sukke 

hele  den  undrende  Skov! 

Jeg  ser  mine  Dages  endløse  Spor 

Tyst  vil  jeg  gaa  mine  Veje 

og  sanke  mig  Kranse  af  Mindets  Flor; 

men  alle  de  Børn,  jeg  finder, 

med  kornblaa  Øjne  og  gule  Haar 

og  blege,  magrede  Kinder, 
med  dem  vil  jeg  dele  mine  ensomme  Kaar, 

mindes  ved  deres  glade  Leg 

og  lystige  lille  Stemme 

min  egen  Pusling  derhjemme, 
tænke,  naar  jeg  dem  tættest  favner, 

paa  hende,  jeg  dybest  savner! 

Jeg  drømte  en  Nat  om  en  ensom  Strand 
højt  over  Jordens  larmende  Egne  - 

Der  sad  en  Mand 
og  skrev  med  sin  Haand  i  det  dybe  Sand. 
Hans  Øjne  fulgte  de  Sandkorn  smaa, 
som  randt  imellem  hans  Fingre 
og  sletted  igen,  hvad  ej  skal  staa  — : 
Han  sletted  de  haardeste  Domme, 
som  Mennesker  dømmer  hinanden  med, 

og  over  dem  alle  skrev  han: 
Kærlighed  gaar  i  Synderes  Sted  — ! 

Jeg  tænker,  hver  skælvende  Menneskesjæl 
al  Jorden  om 

kommer  dertil,  at  den  samme  Haand 
skriver  i  Sandet  hans  Dom, 
tegner  den  Vej,  hvorfra  han  kom 
og  tegner  den,  han  skal  gaa 

Det  synes  mig  trygt  at  tænke  derpaa. 


128 


CAROLINE  MATHILDE 


Og  maatte  jeg  læge  blot  én  eller  to 
af  de  blødende  Saar  paa  min  Vej, 
saa  var  det  vel  det,  som  Guds  Finger 
skrev  i  Sandet  for  mig  -     — ! 

XXII 

Endnu  et  Kys  paa  din  Mund  og  din  Kind 
og  paa  Øjenvippens  Fryndser,  Skat! 

paa  min  Puslings  Haand,  paa  min  Puslings  Fod 
og  paa  Panden  med  tusend  Godnat! 

Endnu  et  Greb  —  aa,  endnu  et  Greh 

af  de  Fingre  smaa  i  mit  Haar, 
og  et  Smil  af  dem,  jeg  har  elsket  mest, 

saa  det  aldrig  i  Mindet  forgaar! 

Endnu  et  Spring  —  aa,  endnu  et  Spring 
i  din  Glæde  højt  paa  min  Arm, 

lystig  sparkende  løs  mod  mit  Bryst 

med  din  Fod  saa  blød  og  saa  varm! 

Endnu  en  Leg,  —  aa,  endnu  en  Leg 

til  Farvel  og  en  munter  Sang, 
saa  din  klukkende  Barnelatters  Lyd 

maa  hilse  mig  sidste  Gang! 

Jeg  ler  jo  selv  og  slipper  dig  saa  — 

mit  Hjærte  jeg  danser  ihjæl! 
min  Graad  er  Latter,  min  Latter  Graad, 

mit  knugende  Favntag  Levvel! 

Jeg  løsner  din  buttede  Arm  om  min  Hals 
Gud  signe  dit  Liv  paa  Jord! 

Tusend  Farvel!  Ak,  tusend  Farvel! 

Glem  aldrig  din  stakkels  Mor     -! 

XXIII 

Her,  hvor  jeg  sad  bag  Fængselsmur 

i  samfulde  Uger  ti, 
her  vil  maaske,  naar  jeg  selv  er  Støv, 

min  Skygge  glide  forbi, 
mens  Dagen  ganger  alt  under  Lide  - 

Hver,  som  kommer  at  træde  herind, 
hvad  Sorg  han  saa  nævne  vil, 

vide  skal  han  i  samme  Stund, 
at  der  var  en  tyngre  til. 

Hver,  som  tager  i  Dørens  Greb, 

hvad  Længsel  hans  Hjærte  bær, 

vide  skal  han,  at  større  Savn 

har  én  Gang  vaandet  sig  her. 

Hver,  som  standser  ved  Ruden  blank, 
hvor  ridset  mit  Navn  mon  staa, 

føle  skal  han,  som  om  jeg  selv 
stod  hos  og  stirred  derpaa  - 

Hver,  som  ganger  min  Plads  forbi, 
hvad  Elskov  han  kalder  for  sin, 

vide  skal  han  i  samme  Stund, 
at  intet  var  den  mod  min! 

Nej  dig,  Kronborg,  i  Bølgens  Favn! 

Din  Troskab  stoler  jeg  paa: 
Tale  Du  kan,  saa  der  lyttes  til, 

og  tie  igen,  som  faa 

Naar  hvert  et  sprøjtende  Bølgekast 
indslynger  mod  Land  min  Dom, 

vil  hvert  et  Blink  af  dit  røde  Fyr 
fremglimte  et  Sagn  derom  - 

mens  Dagen  ganger  alt  under  Lide 

„NEHLS  HOLTE" 

Uden  for  Vridsløselilles  Mur, 

hvor  Kragerne  skreg  paa  Tofte, 

stod  i  en  raakold  Efteraarsdag 
en  Mand  i  en  luvslidt  Kofte. 

Sulten  og  fattig,  tvungen  af  Nød, 

og  tidlig  lært  til  det  onde 
havde  han  stjaalet  sit  daglige  Brød 

og  mere  til,  om  han  kunde. 

Værst  var  det,  da  „gamle  Mor"  blev  syg, 
og  Sulten  var  haard  at  stille: 

Han  kunde  ej  trygle  sig  Arbejde  til, 
hvor  gærne  han  ogsaa  vilde! 

Saa  gjorde  han  Indbrud  en  Vinternat, 
blev  fangen  og  maatte  bøde. 

Nu  havde  han  siddet  et  helt  Aarstid 
i  Cellen  og  sonet  sin  Brøde. 

Med  en  Byldt  Klæder  under  sin  Arm  - 
et  Minde  om  Fangedragten  - 

var  han  just  lukket  af  Porten  ud 

med  et  „Lykke  paa  Rejse!"  fra  Vagten. 

Hvor  havde  han  længtes  i  Cellens  Bur 
mod  det  frie  Liv  i  Naturen! 

Hvor  havde  hans  Øjne  tindret  af  Fryd 
ved  en  Solstraales  Glimt  paa  Muren! 

Hvor  havde  han  tænkt  sig  god  og  glad, 
naar  Straffens  Tid  var  tilende! 

Og  nu  —  gik  hans  Længsel  tilbage  igen 
til  den  skumle  Bygning  derhenne  — ! 

Den  syntes  ham  dog  et  Værnested 

mod  spottelystige  Blikke; 
Verden  var  ham  saa  fremmed  og  kold, 

og  Kærlighed  kendte  han  ikke. 

En  gammel  Kvinde,  som  kom  forbi, 

stirrede  mistroisk  paa  ham 
og  hasted  forbi,  som   frygted  hun  for 

til  Følge  paa  Vejen  at  faa  ham. 

Saa  vendte  han  sig  og  gik  mod  Vest, 
hvor  Aftentaagen  sig  sænked; 

han  gik  med  tunge,  mødige  Skridt 
og  Panden  mod  Jorden  sænket. 

Hans  Hjemsted  var  neppe  en  Mil  derfra, 
et  Stykke  udover  Sletten; 

og  pludselig  gik  han  med  dobbelt  Hast 
Før  Aften  naade  han  Pletten. 

Fra  Smedens  Esse  gløded  det  rødt, 
Ildfunkerne  sprang  i  Skæret, 

og  udenfor  stod  Ænder  og  Gæs 
paa  Ho'det  i  Gadekæret. 

Hestene  redes  med  Sang  til  Vands 

under  Smaabørns  Støjen  og  Snakken, 

og  vejrbidte,  arbejdstrætte  Mænd 

kom  hjem  med  Spade  paa  Nakken. 

Han  omfatted  alt  med  sit  tavse  Blik 

og  tænkte  paa  nu  og  førend  - 
Dér  laa  det  Hus,  hvor  hans  Mor  havde  bot, 
nu  stod  der  en  fremmed  i  Døren! 

Han  kendte  igen  den  knudrede  Pil 

og  Pladsen  til  Blegetøjet  - 
alt  saa  forandret  og  dog  saa  kendt, 

at  Taaren  kom  ham  i  Øjet! 

Der  stod  et  Par  unge  Knøse  og  drev 
med  Hænderne  dybt  i  Lommen; 
den  ene  gav  den  anden  et  Puf 
med  et:   „Det  er  Nehls,  der  er  kommen!" 

Og  Rygtet  fløj  som  en  Løbeild  frem 
fra  Smedjen  til  Andegangen; 

snart  lød  det  hviskende  rundt  omkring: 
„Det  er  ham!   Det  er  Straffefangen?" 

De  sved  i  hans  Øren  de  saarende  Ord, 
de  gik  ham  som  Gift  gennem  Blodet. 

Han  følte  sig  pludselig  røvet  alt  Mod, 
al  Selvtillid  sammen  med  Modet. 

Der  var  end  ikke  en  eneste  Mund, 

som  bød  ham  et  mildt  Velkommen! 

Da  gik  det  op  for  Nehls  Holtes  Sjæl, 
at  nu  først  mødte  ham  Dommen! 

Dér  havde  han  siddet  i  Cellen  gemt 

de  lange  Nætter  og  Dage 
og  trot,  at  han  havde  sonet  sin  Synd, 

og  saa  var  det  værste  tilbage! 

Han  havde  gjort  op  med  sig  selv  og  Gud, 
trot  Gælden  betalt  med  Takken,  - 

nu  saa  han,  der  var  en  Efterstraf, 

som  nok  skulde  kroge  ham  Nakken. 

Der  fødtes  et  bittert  Smil  om  hans  Mund, 
og  der  blev  det  ved  at  ligge 

„Gud  have  Lov,  at  min  Mor  er  død! 
Det  værste  saa'  hun  da  ikke." 

Han  vendte  sig  træt,  gik  i  Kroen  ind 
og  saa  sig  om,  som  han  søgte  - 

Bedstebønderne  sad  som  før 

om  Bordet  og  drak  og  spøgte. 

De  flytted  sig  lidt,  da  han  satte  sig  ned 
en  nysgærrig  Stirren  og  Hvisken  - 

saa  tav  de  —  der  hørtes  ej  anden  Lyd 
end  Skraben  af  Kort  mod  Disken. 

Den  Tavshed  var  nærved  at  gøre  ham  gal! 

Og  Inger?  Var  hun  ikke  hjemme? 
Endelig  rejste  han  sig  da  op 

og  spurgte  med  dirrende  Stemme: 

„Er  der  ingen  hjemme  i  Kromandens  Hus, 
som  hører,  naar  Dørklokken  ringer? 

Har  I  ikke  set  min  Kæreste  her: 
Kromandens  lille  Inger?" 

Da  kigged  en  Pige  bag  Døren  frem: 

„Det  er  ikke  saa  vist,  vi  er  Venner: 

Du  har  været  for  længe  borte,  Nehls, 
jeg  ved  knap,  om  jeg  dig  kender." 

Men  da  var  Nehls  Holtes  Taalmod  forbi; 

han  slog  med  Næven  i  Bordet, 
saa  Øllet  spildtes  paa  Disken  ud, 

og  Kortene  flød  i  Sporet: 

„Jeg  tvinger  dig  ikke  til  Venskab,  Tøs! 

Du  tror  vel,  jeg  skulde  dig  tigge? 
Men  om  Du  saa  trygled  paa  dine  Knæ, 

til  Hustru  tog  jeg  dig  ikke!" 

Saa  vendte  han  sig  til  den  maabende  Flok, 
som  halvfulde  sad  om  Bordet 

og  stirrede  paa  ham  og  gabende  lod 
den  vrede  Mand  have  Ordet: 

„Ingen  af  Jer  tør  være  bekendt, 

at  vi  har  haft  Venskab  sammen! 

Ser  I  da  ikke,  hvor  fejge  I  er? 

Og  brænder  Jer  ikke  Skammen? 

Tror  I  da  ikke,  I  agtede  Mænd, 

som  stolt  i  Forsædet  trone, 
I  velansete,  tykmavede  Folk, 

at  I  har  noget  at  sone? 

Fordi  Eders  Synder  kom  ej  i  Strid 
med  Loven  og  Politiet, 

er  I  vel  derfor  bedre  end  jeg 

og  mindre  for  Skyld  befriet?" 

Han  slog  i  Bordet,  saa  Pladen  brast, 
og  Blodet  sprang  af  hans  Negle: 

„Jeg  skal  Jer  huske  til  Dommedag, 
I  usle,  krybende  Snegle!" 

Saa  stormed  han  ud  af  den  aabne  Dør. 

Han  løb,  som  den  Onde  var  efter, 
Byen  igennem,  til  Kirkens  Port, 

dér  svigted  omsider  hans  Kræfter. 

Der  sov  han  den  Nat,  til  Morgenen  kom 
og  vækked  ham  med  sin  Kulde, 

—  saa  rejste  han  sig  og  søgte  det  Sted, 
hvor  hans  gamle  Mor  laa  i  Mulde. 

Han  satte  sig  ned,  med  Hovedet  gemt 
i  Haanden  og  Frakkekraven  - 

Der  gled  noget  underlig  varmt  og  vaadt 
mellem  Fingrene  ned  paa  Graven. 

Saa  rejste  han  sig  og  skød  Huen  frem  - 
over  Skikkelsen  laa  noget  bøjet;  - 

Dér  stod  han  og  saa  over  Landsbyen  ud 
med  det  bitre  Haanglimt  i  Øjet. 

Dér  laa  jo  den  gamle  Smedje  endnu, 

den  stakkels  forfaldne  Kasse, 
hans  Moders  eneste  Ejendomssted, 

som  ingen  forstod  at  passe. 

Den  var  jo  dog  hans,  saa  ussel  den  var, 

saa  raakold  den  laa  dernede; 
den  kunde  vel  altid  bruges  endnu 

som  en  Tilflugt  —  en  hullet  Rede. 

Saa  tog  han  den  gamle  Smedje  i  Brug, 

og  snart  saas  Essen  at  skinne; 
han  havde  ej  Dreng,  han  havde  ej  Svend, 

Selvhersker  var  han  derinde. 

Han  havde  sig  kun  en  sulten  Ven: 

en  herreløs  Kat  uden  Hale; 
den  spandt  om  hans  Ben,  den  strøg  mod  hans  Knæ, 

den  kunde  blot  ikke  tale  — ! 

Og  Arbejde  fik  han,  men  ingen  Ven, 

slet  ingen  røved  ham  Freden: 
man  trak  kun  Hesten  til  Smedjen  hen, 

men  sky'de  at  tale  med  Smeden. 

Og  mer  og  mer  blev  han  folkesky, 
og  haardere  slog  han  Staalet, 

og  glødende  steg  i  gnistrende  Flok 
de  røde  Funker  af  Baalet. 


Saa  var  det  en  Dag  i  den  aarle  Vaar, 
at  Klokkerne  kimede  glade, 

og  Bryllupsgæster  i  sluttet  Trop 

drog  gennem  Landsbyens  Gade. 

Fra  Kromandens  Hus  kom  Toget  ud 
i  stive  Frakker  og  Kjoler: 

skrattende  Horninstrumenter  først 
og  siden  falske  Fioler. 

Brud  og  Brudgom  gik  Haand  i  Haand, 
og  parvis  kom  Mænd  og  Kvinder; 

Vinden  leged  med  Brudens  Krans 
og  kyssed  de  friske  Kinder. 

Smaabørn  stredes  om  Mønt  i  Grams, 
og  Trængselen  var  helt  broget. 

Paa  Kirkegaardsdiget  laa  en  Mand 
og  stirrede  ned  paa  Toget. 

Klokkerne  kimede,  Lærkerne  sang, 
alt  jublede  med  i  Fryden. 

Nehls  Holte  laa  paa  Diget  og  lo, 

saa  selv  han  skræmtes  af  Lyden. 

Solen  skinnede,  Skoven  sprang 

med  Knopper  i  Løvspringstiden 

Nehls  Holte  laa  paa  Diget  og  lo, 
saa  ingen  glemte  det  siden. 

Følget  forsvandt  bag  Kirkens  Dør 

med  Puffen,  Hvisken  og  Sukken  - 

Bruden  var  bleg  som  et  Lig  —  men  den  Dag 
da  drak  Nehls  Holte  sig  drukken. 


Aarene  gik,  og  saa  meget  blev  glemt, 
tavse  blev  alle  de  sladrende  Tunger, 
men  Nehls  var  til  evig  Ihukommelse  bestemt, 
Landsbyens  Mødre  brugte  ham  bekvemt 
til  Bussemand  for  deres  uartige  Unger. 

Og  han,  som  i  Grunden  havde  Børnene  saa  kær, 

holdt  længe  med  Sukkergodt  Mødrene  Stangen; 

men  legede  de  Smaa  rundt  om  Landsbyens  Kær, 

hvisked  de  dog  bange,  naar  han  kom  dem  nær: 

Det  er  ham,  I  véd  nok,  —  Nehls  Holte  —  Straffefangen! 

Den  Gang  var  han  nær  bleven  svirende  og  gal; 

da  var  det,  at  der  hændte  noget  mærkeligt  paa  Egnen, 

som  fik  ham  til  pludselig  at  ændre  Signal 

Han  glemte  med  det  samme  sin  egen  Hjærtekval 

for  at  tænke  paa  en  andens:  en  ung  Søn  af  Degnen. 

Fyren  havde  levet  saa  vildt  som  kun  faa, 
haanet  Nehls  Holte  saa  godt  som  hver  anden, 
nu  havde  han  alene  sin  Gæld  at  leve  paa  - 
saa  brændte  han  to  Gaarde,  som  i  Landsbyen  laa 
og  stjal,  hvad  han  kunde,  af  Penge  under  Branden. 

Men  da  han  omsider  fra  Fængselet  slap  ud, 

da  stod  der  en  Mand  under  Murkantens  Skygge 

med  vejrbidte  Træk  og  med  vindbarket  Hud, 

ventende  i  Byger  af  Hagl  og  af  Slud, 

rystende  hans  Haand  og  blev  ved  den  at  trykke: 

„Velkommen  ud  i  Frihed!  Ja  ret  kun  din  Ryg 
og  se  mig  ind  i  Øjnene  —  Du  kender  mig  ikke, 
men  Du  kan  lide  paa  mig,  for  mig  er  Du  tryg 
Nehls  Holte  er  ikke  saa  slem,  som  han  er  styg, 
og  ingen  ser  ham  mer  hverken  spille  eller  drikke. 

Siden  Du  blev  fangen,  har  han  svoret  sig  selv 

fordi  —  ja  fordi  at  han  kunde  ikke  andet: 

Det  skulde  ikke  gaa  dig  saa  galt,  som  det  gik  ham! 

id- 

Du  skulde  ikke  knækkes  af  Mistro  og  Skam, 

men  sejle  klar  af  Stormen  og  faa  Skuden  paa  Landet. 

Se  her  er  min  Haand,  og  her  er  mit  Ord! 

Jeg  er  din  Ven,  og  paa  mig  kan  Du  stole. 

Du  maa  aldrig  fortvivle,  forstaar  Du,  min  Bror? 

Du  maa  tro,  at  Du  kan  rejses,  om  end  Brøden  var  stor,. 

og  ikke  være  ræd  for  den  haardeste  Skole. 

Jeg  ved  —  og  her  i  Aften  kan  jeg  sige  det  frit, 

at  om  jeg  havde  mødt,  da  jeg  selv  kom  fra  Fængsel, 

en  eneste,  som  blot  vilde  agtet  mig  lidt 

og  trot  paa  det  Fremtidens  Liv,  jeg  kaldte  mit, 

saa  var  jeg  bleven  sparet  for  megen,  megen  Trængsel. 

Der  føres  nuomstunder  saa  mangen  Tale  frem 
om  kristelig  Mildhed  og  Naade  mod  en  Synder  - 
Jeg  kender  mange  pæne  Folk  fra  kristnede  Hjem, 
men  —  straffet  det  er  „straffet"  ogsaa  for  dem  — 
og  ser  Du,  her  er  det,  min  egen  Tvivl  begynder. 

Jeg  siger  kun  saa  meget:  Har  Du  angret,  som  jeg  tror, 

saa  bare  Respekt  for  din  Livskamp  herefter! 

Hatten  af  for  den,  som  har  Nøden  til  Mor! 

Hatten  af  for  dig,  min  foragtede  Bror! 

Jeg  rækker  dig  min  Haand.  Naa!  Vorherre  gi'  dig  Kræfter! 

Nej,  Du  skal  ikke  takke,  Kammerat!  for  din  Sag 

er  fælles  med  min  egen  — :  Gaar  Du  frem  til  det  gode, 

saa  dør  dog  Nehls  Holte  ikke  helt  som  et  Vrag! 

Han  rettede  sig  aldrig        det  er  sandt  —  han  var  svag; 

men  han  hjalp  dog  en  anden  stakkels  Djævel  paa  Fode! 

„SILLE" 


„oille"  hed  hun        „Amagermor"! 
Med  et  sollyst  Smil  paa  de  røde  Kinder 
faldbød  hun  af  sin  store  Kurv 
Kaal  og  Roer  og  smaa  Kærminder. 

Spinkel  af  Lemmer,  men  stærk  af  Sind, 

flittig  som  Bien  og  ufortrøden 

havde  hun  vandret  i  tredive  Aar 

med  Grønthandlerkurven  og  slidt  for  Føden. 

Men  nu  —  i  de  sidste  fire  Aar 
troned  hun  stolt  paa  en  gammel  Kærre, 
trukket  smaat  af  en  stivbenet  Hest, 
som  i  alle  Maader  var  Silles  Herre. 

Hesten  havde  hun  tigget  sig  til 
og  møjsomt  arbejdet  for  at  betale: 
Den  kom  over  Torvet  en  Morgenstund 
med  afskaaren  Manke  og  filtret  Hale. 

Den  skutted  sin  stakkels  magre  Krop, 
pint  af  Fluer  og  Myg,  som  stak  den. 

„Hvor  skal  Du  hen  med  den  sølle  Krik?" 
spurgte  hun  Manden,  som  gik  og  trak  den. 

„Til  Slagteren  skal  jeg        begribeligvis! 
Han  bød  saa'gu  tyve  Kroner  paa'en!" 
„Aa  nej,  det  var  da  en  skammelig  Synd! 
Lad  saa  hellere  mig  og  Husbond  faa'en." 

„Mig  og  Husbond        ja,  hvem  er  det? 
Hvad  byder  saa  I  for  en  gammel  Hale?" 
„Tredive  Kroner  i  tre  Fjerdingaar; 
vi  er  ærlige  Folk,  vi  skal  nok  betale. 

Per,  han  er  Skrædder  af  Proffession 
en  æret  og  agtet  Mand  forresten"  - 
Og  vant  som  hun  var  til  kort  Proces, 
trak  Sille  trøstig  afsted  med  Hesten. 

Hun  standsede  stolt  ved  Hjemmets  Dør: 
„Nu  bliver  vi  kørende  flot  herefter." 
„Saadan  en  sølle  Krik!"  sa1  Per. 
„Inte  gør'  Nar  —  Han  skal  nok  faa  Kræfter." 

Hun  vasked  dens  Saar,  og  hun  strigled  dens  Skind, 

hun  redte  dens  lange,  tottede  Hale. 

Og  Hesten  slikkede  Silles  Haand  - 

„Det  Kræ",  sa'  hun,  „kan  saamænd  ogsaa  tale." 

Og  Amagermor  og  den  dødsdømte  Hest 

blev  Venner  for  Livet.  — Jævnt  saa  man  dem  trille. 

Hun  lod  jo  nok,  som  hun  kørte  med  den, 

men  det  sagdes  bestemt,  at  den  kørte  med  Sille.  — 

-  Sille  var  langt  over  tredive  Aar, 
da  Per  kom  til  at  tjene  paa  Egnen 
og  havde  omtrent  givet  Haabet  op 
om  Lysning  hos  Præsten  og  Melding  hos  Degnen. 

Men  Per  var  nu  saadan  en  dejlig  Ka'l, 
gjorde  Hovedet  kruset  paa  fler  end  Sille; 
han  havde  kun  den  eneste  Fejl, 
at  han  egentlig  ingen  Ting  gad  bestille! 

Men  Sille  var  vant  til  at  hænge  i, 

hun  klared  sig  godt  med  sin  Smule  Have, 

vant  til  at  færdes  i  al  Slags  Vejr, 

vant  til  at  rive  og  saa'  og  grave. 

Og  saa  gjorde  Per  den  Regning  op, 
at  hun  kunde  slide  for  to,  naar  hun  vilde, 
som  et  ganske  rimeligt  Vederlag  for 
at  han  nedlod  sig  til  at  ægte  Sille. 

Men  Per  forhasted  sig  ikke  saa  let, 
det  jagede  ikke  for  ham  med  Konen; 

han  fandt,  at  en  rigelig  Ventetid 

var  noget,  som  passed  til  Situationen. 

Og  stakkels  Sille  var  om  en  Hals; 

hvad  hjalp  nu  al  hendes  Grublen  og  Tænken! 

Hun  vidste  ikke  sit  levende  Raad, 

men  følte  sig  som  paa  Pinebænken. 

Hun  fri'de  længe  paa  blysom  Vis: 

Hun  fri'de  med  friske  Jordbær  fra  Haven, 

med  Ribs  og  Solbær  i  Pundevis 

Men  Per  forstod  sig  ikke  paa  Gaven. 

Saa  tænkte  hun:  Her  maa  nok  mere  til 

og  tog  omsider  Bladet  fra  Munden, 

viste  ham  Huset  og  Haven  og  lod 

ham  forstaa,  der  var  noget  paa  Kistebunden. 

Per  slog  ud  med  sin  fede  Haand 

og  sagde  højmodigt:  „Saa  deler  vi,  Sille!" 

Og  Sille  nejed  sig  ganske  bly, 

kunde  ikke  faa  takket  saa  meget,  hun  vilde. 

Saa  holdt  de  da  Bryllup  og  flyttede  ind 
i  Hegn  af  det  lille  Havestykke. 
Og  Sille  sled  for  sin  kønne  Per, 
højlig  beæret  og  stolt  af  sin  Lykke. 

Per  sagde  strax  sin  Tjeneste  op 

og  slog  sig  en  Smule  paa  Skrædderiet 

naar  han  da  gad  bestille  lidt 

for  han  var  for  svag  til  at  slide  i'et: 

Der  var  nu  det  med  den  højre  Arm, 
Sille  vidste  da  nok,  hvor  den  smærted? 
Han  havde  forstuvet  den  slemt  en  Gang 
Jo,  Sille  beklagede  ham  af  Hjærtet! 

Hun  trak  i  den  kolde  Morgen  afsted 
med  Grøntkurven        altid  glad  i  Sindet, 
sad  ude  paa  Torvet  i  Regn  og  i  Blæst 
og  kom  ofte  hjem  vaad  lige  til  Skindet. 

Per  var  Silles  Stolthed  og  Fryd; 
hendes  „kønne  Husbond"  var  alt  for  hende, 
det  eneste  ømme  og  saarbare  Punkt 
hendes  stakkels  ærlige  Sjæl  havde  inde. 

Per  var  jo  nok  en  Smule  til  Grin, 

for  sin  Dovenskab  maatte  han  tit  høre  ilde, 

men  ingen  voved  at  sige  det  højt, 

for  Landsbyen  havde  Respekt  for  Sille. 

Kun  en  eneste  Gang  —  en  uheldig  Stund, 
i  en  Ordstrid,  begyndt  med  gemytlig  Praten, 

kom  Nabokonen  for  Skade  til 

at  kalde  Per  for  „en  doven  Såten"! 

Sille  blev  hvid  som  en  kalket  Væg. 
„Per!  min  Per!"        hun  dirred  af  Vrede 
Min  stakkels  Per  med  den  syge  Arm! 
kalder  Du  ham  for  doven  —  din  lede!" 

Men  nu  var  den  anden  ikke  tilsinds 
at  lade  sig  grovelig  fratage  Ordet; 
hun  planted  i  Siden  en  knyttet  Haand 
og  en  anden  proper  Næve  paa  Bordet: 

„Min  Rasmus  har  ogsaa  forvridt  sin  Arm, 
og  han  har  brukket  den  to  Gange  siden, 
men  derfor  sidder  han  ikke  paa  Stads 
som  Per  —  han  slider  sgu  hele  Tiden!" 

Sille  blev  næsten  uhyggelig  stum. 
Der  faldt  som  Skel  fra  de  gamle  Øjne: 
Havde  hun  virkelig  været  blind 
og  levet  sit  halve  Liv  paa  Løgne  — ? 

Hun  tumlede  ned  paa  den  nærmeste  Stol, 

det  var,  som  hun  pludselig  trængte  til  Krykker 

Tag  Troen  ud  af  et  Menneskeliv, 

og  det  falder  i  tusende  Stumper  og  Stykker! 

Den  Aften  blev  Sille  for  Alvor  syg 
og  maatte  i  Seng  med  Is  paa  Ho'det; 
Vreden  gik  hende  bogstavelig  talt 
som  en  ondartet  Feber  over  i  Blodet. 

Nabokonen  blev  stiv  af  Angst; 

og  først  da  Sille  kom  lidt  til  Kræfter, 

aanded  hun  brødebetynget  op 

Der  var  ingen,  som  gjorde  Forsøget  efter. 

Sille  var  vild  en  Ugestid; 

hun  laa  og  skreg  op  om  Per  derinde, 

Per,  hendes  egen,  kønne  Per, 

som  havde  saa  skammelig  narret  hende! 

Men  da  hun  kom  til  Bevidsthed  igen, 
havde  hun  lykkelig  glemt  det  hele; 
tilbage  stod  kun  hendes  Tro  paa  Per 
Der  var  ikke  Skygge  af  Tvivl  i  de  Dele: 

Per  var  Per,  en  Knop  af  en  Mand! 
han  kunde  ej  slide,  saa  gærne  han  vilde, 
og  hun  var  hans  egen  Amagermor, 
hun  var  —  ja,  hun  var  kort  sagt:  Sille! 

Nabokonerne  hørte  saa  tit 

hvordan  hun  priste  sin  huslige  Lykke 

saadan  en  Velstand  de  havde  faat! 
og  saadan  et  dejligt  Havestykke! 

Naar  hun  da  stirrede  hen  paa  Per 
med  Øjne,  som  stod  af  Beundring  stille, 
kom  det  bestandig  med  Værdighed: 
„Ja,  men  vi  sled  osse  for'et  Sille!" 

„Kors  ja,  Per!  Og  den  sølle  Krik, 
den  blev  os  en  ligefrem  Velstandskilde!" 
Henne  fra  Krogen  kom  det  igen: 
„Ja,  men  vi  sled  osse  for'et,  Sille!" 

Jeg  talte  med  Sille  forleden  Dag; 
hun  stod  i  sin  lille  lave  Stue 
og  saa  sig  om  med  en  Mine  saa  stolt 
som  nogen  højbaaren  Adelsfrue. 

„Se!"  sa'  hun,  „jeg  har  gjort  Indkøb  i  Dag: 

En  Sofa,  et  Bord,  to  polstrede  Stole! 

Iaar  har  Handelen  været  saa  god, 

saa  jeg  tror,  jeg  faar  Raad  til  en  Søndagskjole. 

Tænk!  Jeg  har  købt  en  høj  Hat  til  Per! 
I  kan  tro,  den  vil  ikke  klæde  ham  ilde." 
Henne  fra  Krogen  kom  det  med  Vægt: 
Ja,  men  vi  har  osse  slidt  for'et,  Sille!" 

Og  Sille  nikkede  glad  og  stolt 
de  var  to  om  Æren  i  alle  Dele. 
Jeg  skottede  til  hende,  halvt  i  Tvivl 
om  det  ikke  var  Ironi  det  hele  — ? 

Men  Sille  sad  saa  troskyldig  glad 
hun  havde  saa  vist  ingen  Svig  i  Sinde; 
hun  nikkede  hen  til  sin  kønne  Per 
Der  var  ikke  Skygge  af  Tvivl  i  hende! 


Se,  det  var,  hvad  Sille  levede  paa! 
Hun  havde  faat  Lykkens  Evne  givet 
i  sin  aldrig  rokkende  Tro  paa  Per. 
Det,  som  var  hendes  Rigdom  i  Livet, 
kan  højere,  mere  ironisk  set, 

for  en  Livsløgn  kaldes. 
Jeg  kalder  det  nu  for  en  Illusion 
og  mener,  at  Silles  Lod  er  alles  — : 
Vi  har  dog  nok  alle,  saa  mange  vi  er, 
en  eller  anden  Ting  her  i  Livet, 
som  baade  er  Lykke  og  Sandhed  for  os, 
men  hvis  Sandhed  for  andre  ikke  er  givet. 
Herregud  —  cm  det  ogsaa  kun  er 
en  Ener  i  Illusionernes  Flok, 
er  den  blot  Sandhed  for  os,  ja  saa  er  den 

jo  ogsaa  for  Livslykken  nok  — ! 

„TOSSE-TRINE" 

I  osse-Trine,  det  sølle  Skind, 

var  Fattigforstanderens  Gaade: 

Hun  sled  sig  syg,  før  hun  bad  om  Hjælp 
og  tigged  ingen  om  Naade. 

Tosse-Trine,  det  gamle  Liv, 

var  Byens  Askepot,        Skive 

for  Drengenes  Kaadhed  og  Pigernes  Pjank, 
saa  længe  hun  var  ilive. 

Tosse-Trine,  den  gode  Sjæl, 

gik  endelig  hen  og  døde 
af  Mangel  paa  Pleje  og  Renlighed 

og  sidst  af  Mangel  paa  Føde! 

Men  Landsbyen  paastod,  hun  gik  igen 

og  stavrede  rundt  i  Gaden 
ved  Midnatstider,  naar  unge  Folk 

holdt  Stevnemøder  bag  Laden. 

Sagtens  vilde  hun  vare  dem  ad 

og  snakke  et  Ord  med  i  Laget, 

som  hun  havde  plejet  det,  da  hun  gik 
med  sin  Kludepose  om  Dagen. 

Ensom  var  hun,  fra  hun  blev  fød  - 
Madammen  sa' :  „for  det  onde"  - 

og  sattes  for  tyve  Øre  pr.  Dag 
i  Kost  hos  en  gerrig  Bonde. 

En  Gang,  mens  Tosse-Trine  var  Barn, 
og  der  var  Examen  i  Skolen, 

og  „Kagemor"  som  sædvanlig  sad 
med  sin  Kagekurv  midt  i  Solen, 

og  jublende  Smaafolk  flokkedes  rask 
i  Kreds  om  den  gamle  Kone, 
raabende,  én:  „Jeg  fik  ti  Øre  med!" 

og  en  anden:  „Men  jeg  en  Krone"! 

sad  Tosse  Trine,  sa'  ingen  Ting, 
men  følte  kun  ned  i  sin  Lomme, 
hvor  ikke  en  eneste  Øre  var  lagt, 
men  Rummene  altid  var  tomme. 

Hun  mødte  hundrede  spørgende  Blik, 
som  kunde  saa  meget  røbe 

og  følte,  hvor  hun  blev  rød  af  Skam: 
hun  kunde  jo  intet  købe. 

En  sa' :  Hvorfor  har  Du  ingen  Ting  med? 

Da  raabte  Naboens  Palle: 
„Tosse-Trine  har  ingen  Mor!u 

Og  de  stirrede  paa  hende  alle. 

Men  Tosse-Trine  græd  sig  i  Søvn 

den  Aften  og  mange  siden, 
græd  bittert  ■—  for  Brodden  af  Drengens  Ord 

sad  i  hende  hele  Tiden. 

Sin  Konfirmationsdag  gik  hun  forladt 
og  ensom  i  Menneskestimlen; 

men  da  hun  ved  Aften  sad  i  sin  Dør 
og  stirrede  op  mod  Himlen, 

—  da  folded  hun  Hænderne  over  sit  Knæ: 
„Det  kunde  dog  være  værre, 

for  Tosse-Trine  har  ingen  Mor, 

men  hun  har  sin  egen  Vorherre". 

Fra  den  Dag  spurgte  hun  alle  Børn 
med  myg  og  hviskende  Stemme, 

mest  naar  hun  mødte  et  Fattigmandsbarn: 
„Har  Du  en  Mor  der  hjemme?" 

Lød  Svaret  da  paa  et  frygtsomt  nej, 
saa  tog  hun  den  Lille  paa  Armen, 

gav  den  sin  ydmyge  Kærlighed 

og  sparede  aldrig  paa  Varmen. 

Hun  samlede  op  af  sin  Ugeløn 

til  Legetøj  og  til  Klæder  — : 
„for  Du  skal  aldrig  føle  som  jeg, 

at  Du  savner  en  Mor  alle  Steder." 

Hun  fulgtes  tilsidst  af  en  artig  Flok 

af  snavsede,  hjemløse  Unger, 
og  Tosse-Trine  hævded  sit  Ry 

som  „fjantet"  paa  Godtfolks  Tunger: 

„Det  Kræ!  Hun  søger,  saa  fattig  hun  er, 
de  Stakler,  som  har  det  værre!" 

Hun  nikked  og  smilte:  „Jeg  ved,  hvad  jeg  gør 
jeg  har  nu  min  egen  Vorherre! 

Han  tager  sig  af,  hvad  der  trænger  til  Røgt, 
der  er  ikke  den  Sjæl,  han  forlader, 

og  selv  om  man  ikke  kender  sin  Mor, 
saa  kender  man  dog  sin  Fader."  — 

Tosse-Trine  gik  mest  omkring 

og  solgte  Brød  for  en  Bager, 
bød  det  sig,  håndled  hun  ogsaa  med  Ben 

og  Klude  og  gamle  Sager. 

Men  hver  Gang  hun  halede  op  fra  sin  Kurv, 
blandt  varme  Hveder  paa  Bunden, 

en  yderst  uappetitlig  Klud, 

saa  misted  hun  altid  Kunden. 

Tilsidst  blev  hun  Kludesamlerske  kun 
det  gav  jo  sparsomt  til  Føden, 

men  Tosse-Trine  var  nøjsomt  vant, 
hun  klagede  aldrig  for  Nøden. 

Som  oftest  holdt  hun  sig  for  sig  selv; 

kun  naar  der  var  Sviregilde 
i  Landsbyen,  og  det  gik  rigtig  vildt 

derude  til  Midnat  silde, 

-  drev  hun  omkring,  til  det  blev  Dag 
langs  Diget  bag  Krohusladen 
og  passede  alle  de  Unge  op, 

som  gantedes  frit  paa  Gaden. 

Hun  stilled  sig  kækt  i  Vejen  og  bad 
først  blødt:  „Aa,  var  Jer  itide, 

for  de  stakkels  uskyldige  Smaabørns  Skyld, 
som  for  Jeres  Synder  maa  lide! 

Vogt  Jer  for  Gud  i  Himlens  Skyld! 
I  véd  ikke,  hvor  det  kan  svide 

ikke  at  have  en  Mor  eller  Far, 

som  skærmer  Ens  Fod  i  Tide." 

„Dit  gale  Spektakkel!   Pas  Du  dig  selv", 
var  gærne  det  Svar,  hun  mødte. 

Det  skræmmede  hende  kun  lidt  —  af  Ynk 
hendes  fattige  Hjærte  blødte. 

Men  naar  de  spottede  hende  brutalt 
og  brøled  med  lallende  Tunger: 

„Tosse-Trine  hjælper  os  nok, 

hun  samler  paa  hjemløse  Unger  — ", 

-  da  kunde  det  hænde,  hun  langede  ud 
med  en  af  de  knoklede  Arme 
og  drev  dem  et  Par  saa  vægtige  Slag, 
at  flere  Kinder  blev  varme. 

Og  da  var  hun  selv  baade  gul  og  blaa, 
naar  hun  gik  hjem  henad  Dagen 

og  maatte  ligge  en  Stund  til  Sengs  — 

men  hun  led  med  Stolthed  for  Sagen. 

Dog  skete  det  ogsaa  ved  Aftentid, 
En  sneg  sig  til  hendes  Hytte 

og  stak  en  lille  Seddel  derind: 

„Med  Tak,  at  Du  vilde  mig  skytte." 

Og  næste  Dag  var  de  rynkede  Træk 
fra  de  tjavsede  Haar  over  Brynet 

til  den  furede  Kind,  et  Hav  af  Sol! 
Naboerne  lo  ved  Synet. 

„Dér  gaar  hun  og  smiler  for  ingen  Ting 
Gud  ved,  hvad  hun  nu  har  lavet!" 

Men  Tosse-Trine  var  ikke  saa  dum, 
om  hun  ogsaa  var  smaat  begavet. 

Ofte  tog  hun  et  hjemløst  Barn, 

som  sattes  i  ussel  Pleje 
og  travede  med  det  fra  Dør  til  Dør, 

hvor  Folk  havde  noget  i  Eje. 

Hun  talte  dets  Sag  saa  stærkt  og  varmt, 
med  sin  snavsede  Arm  om  den  lille, 

at  det  ofte  endte  med,  at  hun  vandt, 

og  Barnet  fik  Hjem,  hvor  hun  vilde. 

Da  kom  det  store  Koleraaar 

som  en  Pest  over  Syge  og  Sunde, 
og  Tosse-Trine  var  en  af  dem, 

som  allerførst  gik  tilgrunde. 

Hun  var  kun  syg  i  tre-fire  Døgn, 
men  alle  skyde  de  hende: 

Stuen  var  fuld  af  Klude  og  Ben, 

der  var  knap  til  at  aande  derinde! 

Men  sent  en  Aften  kom  Præsten  ind  - 

Hun  letted  sig  fra  sin  Pude: 
„Det  kan  jeg  li'  ham  for,  at  han  kom 

og  ikke  blev  staaende  ude!" 

Han  tog  hendes  Haand:  „Er  der  noget,  I  vil? 

Det  gør  mig  saa  ondt,  I  maa  lide". 
Hun  stirrede  paa  ham:  „Ja,  Præst,  der  er  - 

der  er  noget,  som  jeg  maa  vide." 

Hun  lod  sit  hede,  flakkende  Blik 

gaa  ud  over  Kludevrimlen 
og  standse  ved  ham:  „Hør,  tror  I  Præst, 

at  jeg  faar  mig  en  Mor  i  Himlen?" 

„Ja,  alt  hvad  din  ensomme  Sjæl  har  trængt, 
det  tror  jeg  forvist,  Du  finder." 

Et  tindrende  Lys  gled  i  et  Smil 
henover  de  gulblege  Kinder: 

„Jeg  dør  ikke  ensom  alligevel  — 

det  kunde  dog  være  værre,' 
for  selv  om  jeg  ikke  har  haft  min  Mor, 

jeg  har  haft  min  egen  Vorherre!" 

Han  saa,  hvor  hun  stred  for  det  bristende  Blik 

mod  Sollyset  op  at  spærre: 
„Se,  Præst!  Deroppe         i  Dagens  Lys 
—  dér  staar  —  min  egen  Vorherre  — !" 

GADEMALEREN  I  LONDON 

En  Juleaftens  Dag  i  den  travle  By  - 

af  dem,  som  London  kun  sjeldent  kender: 

uden  en  eneste  taaget  Sky, 

men  med  Frost  og  Solskin,  som  blænder! 

Sol  over  tusende  ilende  Ben, 

over  tusende  travle  Hænder! 

I  et  af  Citys  fineste  Strøg 

laa  paa  Fortovets  kolde  Stene 

i  Skyggen  en  Mand  med  luvslidt  Dragt 

og  maled  paa  Fliserne  Scene  paa  Scene, 

maled  med  Rødkridtstreger 

i  store,  levende,  kraftige  Træk 

og  strøg  saa  igen  sit  Billed 

med  Fligen  af  Ærmet  væk. 

Han  havde  haft  sine  Drømme, 
den  fattige  Mand  i  den  store  By, 
sine  fagre,  skuffede  Drømme 
om  Ære  og  Kunstnerry. 
Han  havde  malet  paa  Lærred 
og  aldrig  sin  Evnes  Grænser  vidst, 

men  ingen  købte  hans  Kunstværk, 
og  Sulten  tvang  ham  i  Knæ  tilsidst. 

Nu  var  han  Gademaler 

og  levede  smaat  af  den  Skærv,  han  fik, 

naar  en  travl  Fodgænger  stod  stille, 

og  hans  Billeder  fængslede  Mængdens  Blik. 

Livet  var  kommen  saa  ubøjelig  haardt, 

havde  revet  alle  hans  Kunstnerdrømme  bort 

og  blæst  dem  som  Korthuse  overende 

Aa,  hvor  han  nu  følte  sig  fattig  og  tom! 

Og  alligevel  følte  han  Gnisten  brænde, 

den  skabende  Gnist,  som  kan  varme  og  tænde, 

men  kun  her  i  Livet 
er  „Kunstneren  af  Guds  Naade"  givet! 

End  kunde  han  skabe  med  en  Stump  Kridt 
Billeder,  i  Stemningen  saa  levende  og  fine, 
som  ingen  af  alle  disse  Kunstnere  i  Flok, 
der  kaldte  Galleriernes  Vægge  for  sine! 
Saa  tusend  Gange  hellere  male  paa  Sten, 
hvad  atter  blev  slettet  af  en  tilsmudset  Fod, 

og  tage  mod  en  Penny 
af  dem,  som  forstod,  eller  ikke  forstod, 
end  bjærge  sit  Liv  ved  et  Haandværk 
og  lukke  sit  Øre  for  Kunstnerlivets  Tale! 
Han  maatte  have  revet  sin  Hjærterod  ud 
og  fornegtet  sin  Sjæl,  om  han  ikke  skulde  male! 

Saa  laa  han  da  der  i  den  store  By 

Dag  efter  Dag  og  Aar  efter  Aar, 

i  brændende  Sol  og  i  bitter  Kulde, 

i  raakold  Taage  hvert  Efteraar. 

Hans  Læber  kunde  skrige  uden  en  Lyd, 

hans  Bryst  kunde  hulke  uden  en  Taare, 

som  den  kan  taareløs  hulke,  der  gaar 

efter  sin  døde  Kærligheds  Baare; 

men  endnu  kunde  han  male, 

saa  undrende  Udraab  sang  for  hans  Øre 

og  klang  i  de  Forbigaaendes  Tale! 

Især  naar  han  havde  drukket  en  Smule  — 

han  var  altid  gladest  den  Tid,  han  drak, 

da  følte  han  sig  en  stakket  Stund 

som  en  af  Himlens  frieste  Fugle  — 

men  han  drak  kun  saa  vidt, 

at  den  mørke  Verden,  han  levede  i, 

fik  et  Skær  af  Guld 
og  et  Glimt  af  Sol  —  han  var  aldrig  fuld. 

Som  oftest  sad  han  paa  Hug  og  lo, 

naar  snavsede  Fødder  gik  over  hans  Billed 

han  saa  paa  det  hele  med  stoisk  Ro. 
Men  stundom  kunde  han  kaste  sig  ned, 
med  Fare  for  Spark  af  en  sporet  Hæl, 
og  dække  Kunstværket  med  sig  selv! 
Især  naar  han  havde  malet  sit  store 

„Madonna  med  Barnet"        at  træde  paa  det 

taalte  han  ikke  nogen  gjorde! 

Han  betænkte  sig  selv  paa  at  stryge  det  væk 

med  sit  tynde,  gamle,  falmede  Ærme: 

for  Madonnas  Træk  var  hans  Mors  Træk  - 

Idag  laa  han  just  og  malede  hende. 

Det  steg  i  hans  stakkels  forkomne  Sjæl 

hvert  fredet,  blidt  lille  Barndomsminde  — 

det  varmede  ligefrem  op  derinde. 

Og  Billedet  blev  som  levendegjort! 

Han  saa  med  Undren, 

at  her  var  virkelig  noget  stort, 

noget,  som  var  i  Slægt  med  Himlen  - 

Og  barnlig  tog  han  sin  Hue  af 

for  det  store  i  Kunsten 

derude  i  Myldret  og  Menneskevrimlen. 

Han  udbrød  som  i  et  helligt  Gys: 

„O  look!  look  down!" 
Men  idag  havde  ingen  Tid  til  at  standse: 
Christtornen  ventede  hjemme  paa  Lys. 

Der  kom  en  Hund  og  snusede  til  ham, 
en  herreløs  Kat,  som  snøfted  og  nøs  - 
begge  krøb  sammen  under  hans  Frakke; 
han  lod  dem  gøre  det,  thi  de  frøs. 
Saa  faldt  han  isøvn 

med  Hovedet  paa  en  Byldt  gamle  Klæder, 

mens  Frosten  bed, 

og  Vinden  peb  gennem  Citys  Stræder. 

Han  drømte,  han  stod  for  Himmerigs  Port 

og  bankede  paa. 
Indenfor  saa  han  Rafaels  Engle, 

og  bag  dem  saa  han  Mesteren  staa. 
Han  hilste  paa  Michel  Angelo  selv 
ved  Porten  til  alle  Himmerigs  Byer, 
og  Rubens  bød  ham  ind,  hvor  han  stod 
og  maled  med  drivende  Guld  paa  Skyer 
i  ødsel,  glødende  Farvepragt 
Juleevangeliets  Kærne, 
mens  alle  Engle  holdt  Jubelvagt, 
og  Julesalmer  klang  i  det  fjærne! 

Saa  hørte  han  Michel  Angelo  sige: 
Inat  —  i  den  hellige  Julenat  - 
er  der  en,  der  fryser  i  Londons  Stræder, 
en  vaandefuld  Kunstnersjæl,  som  græder! 
Vi  vil  laane  ham  af  vor  hellige  Skat. 
Hver  eneste  Sjæl  har  Krav  paa  at  glædes 
inat  —  i  den  hellige  Julenat. 

Og  de  traadte  imod  ham,  de  store  tre  — 
de  gav  ham  alt,  hvad  de  kunde  give! 

Han  hørte  Englene  jubellé!  - 

Saa  laante  han  Michel  Angelos  Glød 

og  Rubens  Farver  og  Rafaels  Pensel. 

Han  greb  til!  Han  forstod,  hvad  det  Laan  betød. 

Og  han  malede  løs,  som  gjaldt  det  Livet, 

men  som  var  det  en  Time  førend  hans  Død! 

Alle  de  Tanker,  hans  Sjæl  havde  tænkt, 

som  aldrig  hans  Haand  havde  fæstet  paa  Lærred, 

alt,  hvad  der  levede  indestængt 

og  ikke  havde  evnet  at  faa  Lænkerne  sprængt, 

det  kom  over  ham  saa  vidunderlig  brat, 

det  brød  frem  i  den  hellige  Julenat. 

Den  Nat  var  en  hel  lang  Livsstrid  værd, 
han  bytted  den  ikke  for  tusende  Riger: 
I  den  var  han  kommen  det  evige  nær! 
Han  drømte  sig  bort  fra  sit  usle  Liv, 
han  drømte  sig  ind  i  Kunstens  Glæder, 
mens  Vinden  peb  gennem  Citys  Stræder, 
og  Kulden  tog  dobbelt  forstærket  fat. 
Den  lagde  en  Skorpe  omkring  hans  Klæder  — 
det  frøs  saa  haardt  i  den  hellige  Nat. 
Hunden  kryb  hylende  sammen  hos  ham, 
og  Katten,  som  først  var  skræmt  og  rev, 
listed  sig  ind  mellem  Hundens  Poter, 
undredes  over,  saa  kold  han  blev  — ! 

Den  næste  Dag,  da  Solen  stod  op, 
sparked  en  Forbigaaende  til  ham: 
Naa!   Kan  han  lette  sin  dovne  Krop! 
-  Men  han  rørte  sig  ikke,  stod  ikke  op. 
Med  Armene  over  sit  Kunstværk  laa  han, 

sparet  for  Skuffelsen  og  for  Sorgen  - 
frosset  ihjel  paa  Julemorgen  — ! 

.BLINDE  ANDERS" 

Olinde  Anders  var  „mærket" 
mærket  fra  Fødselen  af  - 
dog  var  han  en  lykkelig  Stakkel, 
hvem  Livet  sit  Solskin  gav, 

-  lykkelig  maaske  netop, 
fordi  saa  meget  stygt 
var  skjult  for  hans  blinde  Øjne, 
som  altid  lukked  sig  trygt: 

De  saa  med  de  indre  Syner, 
saa  kun,  hvad  de  vilde  se; 
om  Livets  Graavejrsbelysning 
havde  de  ingen  Ide. 

Glæden  kom  som  en  Soldag 
over  hans  fattige  Hjem  - 
den  kom  med  hans  „lille  Kærest", 
hun  lokkede  Solen  frem: 

Fra  Naboens  lille  Lise 
stolpred  paa  tykke  Ben 
over  hans  slidte  Tærskel, 
sig  selv  til  megen  Men, 

fra  hun  stod  midt  i  Stuen, 
forpustet  og  varm  om  Kind, 
og  sagde  med  stille  Stolthed: 
„Mej  kom  alligevel  ind!" 

-  fra  den  Dag  skinnede  Solen, 
og  Fuglene  sang  om  Vaar, 
og  Ensomheden  var  borte 
med  sine  trykkende  Kaar. 

Forsigtig  ledte  han  hende 
ved  Haanden  i  Stuen  om, 
og  ingen  Møje  blev  sparet, 
naar  lille  Lise  kom. 

Men  tre  Aar  efter,  da  var  det 
den  samme  Barnehaand, 
som  ledte  med  ham  derude 
saa  myg  som  en  Pilevaad. 

Og  ingen  mødte  paa  Vejen, 
to  gladere  Folk  at  se 
end  blinde  Anders  og  Lise 
hans  lille  Kærest'  in  spe. 

Og  alt  som  den  Lille  voxed 
og  blev  ham  Øje  og  Fod, 
voxed  hun  altid  mere 
fast  til  hans  Hjærterod. 

Naar  Skoven  begyndte  at  grønnes 
stod  han  i  Døren  tit 
og  lyttede  ganske  stille 
efter  de  kendte  Skridt. 

Hørte  han  deres  Trippen 
over  den  haarde  Vej, 
da  lyste  hans  blege  Ansigt 
og  skinned  som  Sol  i  Maj. 

Men  tøved  hun  altfor  længe, 
og  voxed  for  stærkt  hans  Savn, 
mens  Gøgen  kukked  fra  Skoven, 
saa  raabte  han  hendes  Navn. 

Og  frem  sprang  hans  lille  Kærest', 
hun  sprang  paa  bare  Ben! 
Haanden,  han  greb,  var  kraftig 
om  end  lidt  mindre  ren. 

Saa  gik  de  paa  Æventyr  sammen, 
hvor  vildest  Skovbund  gror  — 
til  Mosekonen  i  Kæret, 
til  Nissen  og  Eliemor. 

De  lo  og  sang  for  hinanden 
og  vidste  af  intet  ondt, 
de  samlede  Sneglehuse 
og  trilled  i  Græsset  rundt. 

Det  stumpede  Skørt,  som  smelded 
i  Foraarets  kaade  Vind, 
forsvandt  mellem  Skovens  Stammer 
som  Sporene  af  en  Hind. 

De  lystige  brune  Øjne, 
som  lo  under  Brynets  Rund, 
drog  blinde  Anders  langt  borte 
Han  fulgte  dem  som  en  Hund. 

Og  fanged  han  hende  omsider, 
da  holdt  som  en  Bjørn  han  fast. 
Men  stundom  spurgte  han  ogsaa 
med  underlig  bange  Hast: 

„Du  vil  da  ikke  gaa  fra  mig, 
men  op  til  de  hvide  Haar 
være  min  lille  Kærest, 
som  altid  hos  mig  gaar?" 

Og  „Kæresten"  lo  og  lagde 
sin  varme  Mund  til  hans  Kind: 
„Ja  vist  vil  jeg  blive  hos  dig, 
dit  stakkels  ensomme  Skind! 

For  ellers  kom  Du  jo  aldrig 
ud  i  den  grønne  Skov 
og  gik  efter  Bregnereder 
og  Sneglehuse  paa  Rov." 

„Nej,  Du  er  min  Vej  til  Skoven, 

og  Du  er  mit  friske  Vær, 

og  Du  er  mit  lyse  Øje, 

for  Du  er  min  Hjærtenskær!" 

Den  lille  forstod  ham  ikke, 
men  da  hun  blev  femten  Aar 
og  dansed  ved  Høhøstgildet 
inde  i  Naboens  Gaard, 

da  var  der  en  Knøs  med  Krøller 
og  Skæg,  som  krusede  smaat, 
han  sagde  det  samme  som  Anders, 
og  da  forstod  hun  ham  godt. 

Hun  dansede  næste  Morgen 
paa  vevre  smaa  Fødder  ind 
i  Stuen  til  blinde  Anders, 
som  sad  og  lappede  Skind. 

Naa,  hvor  hun  havde  danset! 
Han  skulde  ha'  været  der  blot! 
Og  hvor  hun  havde  moret 
sig  —  aa,  saa  forfærdelig  godt! 

Aldrig  var  hun  af  Gulvet  - 
det  gik  som  et  strygende  Vær! 
Og  alle  vilde  de  danse 
med  hende  til  Hjærtenskær! 

Her  holdt  hun  pludselig  inde 
med  halvvejs  angrende  Sind, 
for  blinde  Anders  var  bleven 
saa  underlig  hvid  om  Kind. 

Han  tog  hendes  Haand  mellem  sine 
og  bad  med  sit  slukte  Blik: 
„Du  danser  da  ikke  fra  mig?"  - 
Hun  vendte  sig  blot  og  gik. 

Men  siden  i  Mørkningen  kom  hun 
og  fandt  ham  gemt  i  en  Krog, 
hulkende  sagte  som  under 
en  Sorg,  der  ikke  har  Sprog. 

Da  bar  hun  det  ikke  længer 
over  sit  bløde  Sind, 
men  listede  ganske  sagte 
sin  Haand  i  hans  højre  ind. 

„Jeg  danser  vel  ikke  fra  dig, 
fordi  jeg  er  lystig  iblandt; 
og  dig  skal  jeg  ikke  forlade, 
det  kan  Du  nu  tro  paa  er  sandt." 

Mere  behøvedes  ikke, 
før  blinde  Anders  var  tryg 
og  soled  i  Lykkens  Varme 
sin  tidlig  bøjede  Ryg. 

Alt  næste  Dag  henad  Aften 
vandred  han  sejerskry, 
ledt  af  sin  lille  Kærest1, 
til  Eliekrattet  bag  By. 

De  spøgte  og  lo  paa  Vejen 
hun  sang,  han  trallede  med, 
og  førend  de  vidste  det,  stod  de 
paa  deres  Yndlingssted. 

Den  Aften  var  det,  som  Krattet 
og  Mosen  bag  Skovens  Bræm 
kappedes  om  at  vise 
al  deres  Herlighed  frem. 

Der  dufted  med  Kabbelejer 
og  Gøgeurter  og  Græs, 
det  risled  med  fine  Bække, 
det  dufted  af  Hø  i  Hæs. 

Det  bølged  med  hvide  Taager 
om  Elletrunternes  Rod, 
det  vrimlede  frem  med  hvide 
Skovmærker  ved  deres  Fod. 

En  Lærke  kvidred  i  Drømme 
og  tav  saa  underlig  brat, 
en  Drossel  pipped  i  Søvne, 
et  Pindsvin  snøfted  i  Krat. 

Dybt  nede  i  Ellemosen 
skinned  Sankthansorme-Spor, 
og  ude  i  Kæret  lyste 
de  hvide  Aakanders  Flor. 

En  Kukker  spaade  langt  borte 
af  Leveaar  dem  er  Skat; 
men  da  de  begge  to  spurgte: 
„Hvor  mange?"  saa  tav  den  brat. 

De  gik  med  hinanden  ved  Haanden, 
hun  ledte  ham  blødt  og  let  — 
Og  Solen  gik  ned,  og  Taagen 
faldt  næsten  uhyggelig  tæt. 

Det  var,  som  om  Mosekonen 
steg  op  af  den  vaade  Bund, 
det  var,  som  om  Ellepiger 
dansed  paa  gyngende  Grund! 

Hun  klemte  hans  Haand  forskrækket: 
„Hu!  Det  var  et  Lygteskin! 
Vi  kunde  gaa  vild  i  Mosen, 
hvis  Mørket  henter  os  ind! 

Men  blinde  Anders  gik  sikkert  - 
i  Mørke  følte  han  bedst; 
han  fandt  tilbage  til  Vejen 
saa  støt  som  en  gammel  Hest. 

Den  Kvæld  var  det  ham,  der  ledte 
med  hende,  som  første  Gang 
hun  stolprede  over  hans  Tærskel, 
vel  neppe  en  Alen  lang. 

Han  gik  saa  blødt  og  forsigtigt, 
trak  Vejret  med  sagte  Lyd, 
som  frygted  han  for  at  forstyrre 
sin  egen  stilfærdige  Fryd. 

Men  da  de  kom  ud  af  Mosens 
kolde,  fugtige  Muld, 
klapred  hans  Tænder  i  Munden, 
han  rysted  af  Feberkuld'. 

Da  Taagen  omsider  slap  dem 
og  rulled  om  Skoven  ind 
sin  dryppende  vaade  Kaabe, 
da  var  han  saa  hvid  om  Kind. 

Og  næste  Morgen  saa  laa  han 
i  Febersyner  og  sang. 
Han  talte  om  Mosekonen, 
som  Ligtøj  over  ham  hang  - 

Han  talte  om  Ellepiger, 
som  lokkede  Folk  i  Kvæld, 
men  mest  om  sin  lille  Kærest, 
som  de  vilde  danse  ihjel! 

Han  rejste  sig  op  og  trued; 
han  skulde  nok  vide  bedst 
at  værge  hende  mod  alle, 
som  kom  til  den  Gildesfest. 

Hun  havde  jo  været  hans  Øjne 
i  samfulde  fjorten  Aar  - 
Og  Mennesker  kunde  vel  unde 
en  fattig  hans  eneste  Faar! 

Saa  takkede  han  for  Solskin, 
for  Glæde  og  meget  Lys 
og  faldt  saa  pludselig  sammen 
som  under  et  Kuldegys.  - 

En  Lykke  for  blinde  Anders, 
at  Livet  sagde  ham  fri, 
før  Naboens  lille  Lise 
ham  dansed  som  Brud  forbi! 

Han  trode  endnu,  da  han  døde 
med  Haanden  i  hendes  gemt, 
at  hun  var  hans  lille  Kærest, 
alene  for  ham  bestemt. 

Den  Lykke  fik  blinde  Anders, 
som  aldrig  fæsted  sig  Viv, 
Lov  til  at  tage  med  sig 
paa  Vej  til  et  andet  Liv  — ! 

